url: =Zomite Malaysia gamah I phutkhak thute ~ Nang Khan Pau :: ZOMI DAILY\nposted on 19 January 2016 at 9:40 pm Lomkholna: Article, Malaysia, NangKhanPau\nNung kal in isuahsaksa om mahbang in, Malaysia gampen pawlkhatte ading anop mahmah bang in pawlkhatte ading in tuncil khituinulna zong nahi mawk hi. Gamdang mi kitammah ahihna dungzui thuzong tampitak om a, I lam et ngamlo thu hilolo kiphukha hi.\nA Lam et ngam hetlo mat leh hen vai\nMalaysia gam ah mat leh hen vai tawh kisai in, gending tampi tak om a tuate sung ah I theihding pawlkhat leh zuihding pawlkhat I gen nuam hi. Hih anuai a thulute dungzui in I gen nuam zaw a, mipi in I khinkhai theihding leh ki dawphuaite kidawp theihnading I lunggulh man ahihi.\na. I pumpi ngiatpen vankham tawh kibanghi\nMalaysia gam I lutzia nung’n I gen khin a, hih tawh kisai in laibu tawh alutte aciah sawm kei uh leh visa abei ni akipat apumpi pen vankham tawh kibang pah hi. Tua mahbang in leilampan hong lutte zong Malaysia gam leitang asikni akipat apumpi pen vankham hipah hi. Vankham bang in I genteh takteh, I omomna ipaipaina ah hong kimanthei cina ahihi. Ahang in nang leh keipen kumpite phalna tawh aom hilo I hih man in, gam thu neiten ut hunhun in hong muhmuhna ah hong manthei uh cihna ahih man in, I pumpi ngiat vankham ci a, agen hizaw I hihi.\nI pumpi ngiat kumpi thuneite muhna ah Vankham I hih man in I omomna ah kidawp huai mahmah leh pilvang tak in omhuai mahmah hi. Vankham nasep asem ngeiten tel mahmah ding hi a lauhuaidan leh aki dawp huaidan pen zan nangawn limtak in ki ihmu theilo liang dong in kipatau den hi. Mi pawlkhat in ei mahmah vankham banga kidawp huai I hihlam tello phawklo ahih man in suakta kisa zawsop uh a, khuaphawklo tampitak ki om in, I tuahciang atuak kihi mai ta ahih man in, I tuah ma in hih kapumpi pen vankham ai vemaw ci akitheih ding thupi in bangci kepding koidan in kidawmding cihte kan huai in pheng omlohding thupi mahmah hi.\nb. Kuateng in Mat leh hen tuakthei in banghang hong kiman\nBem (I cihteh Malay gamsung omding phalna neilo khempeuh) khempeuh matding cih pen gamthuneite thukhun hi photphot hi. Hih Malaysia gam ah, ei Zomite bek hilo, kawlgam mi, Sri langka, Bangaladesh, India, Nepal, Pakistan, Vietnam, Combodia, Thai, China, Indonisia leh gam tuamtuam pan in ei mah bang in gamkumpite phalna omlo ateng ahicipi ahihi. Hih bemvai tawh kisai gam kumpi thuneite bek hilo gammite ngiat in zong hong ning mahmah uh hi. Gammi pawlkhatkhat in nagam ah ciahkik un na gam ah nekding omlo ahiam cih zah dong in hong neu muh uh a, mi neu muh leh simmawh kawmkal ah ei kidawm theilo lailai hi hang.\nUNHCR card tawite bel tawmkhat omdan ki suakta zaw deuh in a hih hang thukhun ah nasem theiloding cih hi mawk ahih man in, nasepna ah aut uh leh hong man thei veve hi. Pawlkhat te in UNHCR card aneih uh the asuakta kisa uh in ut bangbang in omthei uh a, gamthu nei palikte nangawn awlmawhlo thusimlo uh ahih man in buaina leh man leh hen tuak mun mahmah uh hi.\nAdiak diak in UNHCR card tawi nailo community card ciangbek tawh a omte ading vakssuk vakto na leh I omna I innsung na ngawn ah hong buluak thei uh hi. Tuhun the mi kitam semsem in Malaysia gam alut khaempeuh atam zaw kuakua hita leh ciahkik nawnlo uh ahih man in gamkumpiten matding leh agam ciat ah aciahtheihna ding ci in, ni sim phial in amun amun ah mikiman omden hi. Ahi zong nisim in mikiman man napi’n Malaysia ah gamdang mi kiam tuanlo in pong semsem zaw mahlai hi.\nc. Hong kimat khitteh bang cihding\nEipen igensa mah bang in I pumpi ngiat vankham ahihna dungzui leh Malaysia gam I lutna atam zaw ahang in UNHCR vai ahih man in, hong kimat zenzen leh ken banggen ding koici gen ding cihpen ki ginkholh ding nakpitak in thupi hi. Malaysia I tuna ahang leh I lunggulhna pen Malaysia I tun ciang na kileh bulh a hih man in, aomsate tung thudot ding hoih penpen hi. Hongman gam thuneite pen mi amatding uh the Uniform zong asilh om in asilhlo zong om uh hi.\nPalik ten hong matkhak zenzen leh pawlkhatte community card tawh zong suakta thei uh hi. Pawl khat leuleupen sumtawh kitan thei in, tatman ding atawm zawdeuh hong ngen palik leh atam zawdeuh hong ngen palik om in, sum tawh tat kullo a community palaite genpihna tawh asuakta zong omthei hi.\nLawahkah ( immigresion)te leh Relate hongmat khak limlim leh sum leh pai tawh thu kigen theilo in UNHCR nangawn in bangmah gentheihna thu om mel lo hi. Ahampha pawlkhatte Lawahkah ten mi amat uhteh palikte ap theizel uh ahih man in tuateng ah palikte kiangpan kitan thei hi.\nAhamsiate I cidiam pawlkhat leuleu pen Lawahkah ten Camp ah puaksuak uh hi. Hih camp ah akipuaksuak akiman kha minu mipa pen atawmpenpen kha 6 pan kha 8 sung a mau Immigresion Act ci in, thong ah a om uh akul hamtang ahihi. Kimatna ah atuah sia tuaktuak pen khat leh khat kibanglo lai in, pawlkhat te sat khatvei pan nihvei angah zong om in, zomi sung ah sat atuak zong honkhat mah ki om veve khin hi.\nMat leh hen atuakte atawmpen ni 15 sung kuamah tawh kimuh hunpialo uh a, tuahun sung pen “reman” ci uh hi. Ni 15 khit the thukhen zum hong puak uh a thukhen zumten degree ong khia in tuateng pan pawlkhatte thong innpi kitung in pawlkhat leuleu pen camp amh ah koihsuak uh hi.\nThukhenna zumpan degree hongpiak uh pen Bem tawh khempeuh ahuampi in kha 3 pan kha 6 sung ahihi, ahih hang thongsung omhun lian pen a maukhakhat ni 20 sung bek ahihi. Gam kumpite thongsung ah nek leh dawn zong nuamlel in a gammite tawh ki om khawm a, ahi zong in tua I kiat ding zah kha 3 pan kha 6 sung hun hong beiteh lawahkah te mikholna camp ah hongpuak kik uh hi. Hih campsung pen gamdang mi vive kikholna ahih man in nekleh dawh zong ki geutau mahmah a, camp sung ah kihon lai hun, gam khat leh gam khat kilai kitawng cihte tam mahmah in lauhuai sim veve hi.\nThong innpi sung I om laiteng UNHCR card tawi lawm leh gualten ong kimuh pih thei in, Camp hong kipuak kik the UNHCR card tawite na ngan kilut theilo a, Laibu tawite bek in hong kimuh pih thei hi. UNHCR in thong innpi sung na omlai tak bang mah ong lawh theilo in, camp hong kipuak kikteh Lahwakahte phalna tawh nang thu dotna ( interview ) Minit 5 pan 10 sung hogn nei ding uh a, na dawn kikna dung zui in hong lakhiatheipan ding uh hi. Athu pi mahmah thukhat ah UNHCRte tawh nakimuh sung a hong thudot pen in nang ading in, kawlgam hong kipuak ding maw amau hong lakhia ding cih pen nangma dawnna tung ah ki nga mahmah hi.\nd. Theihding leh kidawpding thu\nHong kikhit the igentheih bangmah omnawnlo ahih man in, hong ki man hi photphot ahih man in bang mah kilawh theilo hi photphot hi. I theihding khat ah, keipen Malaysia kongpaina ahang in gambelding in hong pai ka hih leh Malaysia katun the nbangteng theih huai abangteng kan huai hiam cih I kan vilvel akul ahihi. UNHCR ngahding in gamthumna tungding cih lungsimpen inn lam a I ngaihsutna ahihi.\nAhi zong in hih UNHCR ngahna ding bangteng kigin kul cihpen minsanna hopng piakciang beka dotding leh kanding hilo in, Malaysia I tunphet in atung masa lawmte mipihte tung kan leh dawpding thu ahihi. Nagending natang thu natheikei leh hongkimat khitciang na dot nading mi hong omlo khading hi. Na kigin kholna ahoihna ahang in thong nakiat sung hongpai UNHCRte ong dot thupen nang banghang kawlgampan hong pai cihna hi gige ding a, tuatak ciang nagen thu in amau santhei thu ahih keileh nangpen camp pansuaktalo in sawtpitak hong kikoihding a, na ciahnading Vanlen letmat hong leisak ding mi na mumasiah camp ah na om kulding ahihi.\nAdiakdiak in Malaysia hong lutcil gamgi a kimante bang buai huai mahmah hi, bang mah theilo a hong bing tun uh ahih man in khuasung a om tanau sanggamte kipawlnate kibuai mahmah hi. A hang in akimat hang in bangmah genthei kei mawk leh kawlgam mah kipuak kikding cihna ahihi. Ahi zong in a kibuai mahmahna khat ah, koi ah kiman in koi ah kikoih cihpen kitheilo ahih man I leizon kul mawk hi.\nGamgi pan asuakta sunsunte lah a tanding mi a om pakkei leh Puaisa ten zuakthei mawk ahih man in, kawlgampan hong lutthakding hong paithak ding mi khempeuh in Malaysia a om tanau u nau sanggamte tawh na kithuzak hamtang ding uh thupi mahmah ding hi. Tua ahih man in kawlgam pan Malaysia tuntheih nading kuakua in ong zawl onggen a, abat in paitheihding ahi phial zong in thukan masa hamtang uh. Zoplaiding… Nang Khan Pau\nPrevious: Mihing khempeuh pen khialhna neingeilo omlo, mikim in ki khialngei tek hi\nNext: Malaysia gamsung migilo te ngongtat ding ki patau semsem


timestamp: atn

url: =Zomi Innkuan Dallas/Fort Worth Khuado nuamtak kizo :: ZOMI DAILY\nposted on 27 October 2014 at 10:10 am Lomkholna: Khuado, News, Zomi\nI Pi I Pa te’n ngeina hoih khat a ana zuih ana bawl uh Khuado hun hongtung in mun tuamtuam ah kibawl ngeingai tek hi. USA gam Texas State sung Dallas/Fort Worth a om tenzong nopci tak in Khuado kibawl hi.\nKhuado ah Speaker ding Sia Paubawi @ Sia Suang Khen Pau hongkihel thei a Khuado lapi akipan honggen toto a tha kingah mahmah hi.\nLasa Niangpi leh Khuppi zong hong kihel thei-in Khuado hun hong lumsuah sak mahmah uh a Lengtong Pauno la Zomi Kahi cihla Lasiam Tg Khuppi tawh kisa khawm ziahziah hi.\nTulsa pan (Dr.Dokham) zi leh Pa Mangsen te nupa zong lasiam Niangpi leh Khuppi tawh hong ton thei uh a ( Dr.Dokham) maban te hongzo toto uh hi. Dr.Dokham) bang kiphawk mahmah in hihbang hun thupi te ineih ciang ilungleng mahmah hi.\nMikang te Dr khat ii makaihna tawh GALHANG laisiam mi 7 bangin ei Zomi sunga omngei lo lasak dan puan kibang sitset tawh hongsa uh a tha kingah mahmah hi. Tua mi 7 sung ah Idol Khupbawi zong kihel in tangval vive uh ahi hi.\nDallas Nupi te Khangno te, Naupang te zong honglam ziahziah uh hi.\nZomi Innkuan Dallas/Fort Worth makai te zong vaihawmna te thupi kasa hi.\nPrevious: Arizona State University ah Post-doctoral study bawl dingin Dr. Pum Khan Pau hongtung\nNext: Sihkohna le Meltheih te Kansakna\nMalaysia Alor Star ah Operasi om, mi 16 kiman ~ ZD


url: =Japan in Orbit kimkot dingin leitung ading Satellite neupen asitleh lawhsam ~ TK Lian :: ZOMI DAILY\nJapan in Orbit kimkot dingin leitung ading Satellite neupen asitleh lawhsam ~ TK Lian\nposted on 16 January 2017 at 7:27 pm Lomkholna: News, Thangkhanlian, World\nJan. 16, 2017: Japan in planets, kha leh aksite kim (ORBIT) kimkot (orbiting) dingin satellite neu rocket “tiny experimental Japanese rocket” kici kaptohna (launch) dingin leitunga neu pen a kapna (smallest booster) sitna Uchinoura Space Center panin 8:33 a.m. Japan Time (6:33 p.m. EST or 2333 GMT Saturday, Jan. 14) in sitna (test) a neih hangin lawhsam hi ci-in zan in (Jan. 15) Japan Aerospace Exploration Agency ulian ten pulak uh hi.\nHih rocket pen three-stage rocket (3 vei kap kul) hi a, a min SS-520-4 kici hi. A golna pen telephone khuam (pole) cia bek pha a, sitna a neih lai takun kithuzaktuahna in nasem lo (communications failure) ahih manin JAXA flight controllers in second stage ah a rocket kuangsak (ignition) khawlsak/mitsak (abort) ci-in JAXA mission update in pulak hi. A rocket leh a vanpuak neu (tiny payload) microsatellite TRICOM-1 kici pen leng khia man a, Japan gam-a Kagoshima Prefecture kiim-a om Uchinoura center kianga tuipi sungah kia hi.\nJAXA in a genna ah SS-520-4 rocket pen first stage ah a nasep ding bangin sem napi flight controllers in booster (a kapkhiatna) panin signal ngah lo ahih manin kikhawlsak hi ci hi. Japan in hih satellite neu kaptohna ding pen Jan. 10 (Tuesday) in sitna a neih sawm hi napi-in khuahun hoih loh manin zanhal in a sit pat hi a, lawhsam sawnsawn hi.\nHih SS-520-4 rocket pen feet 31 (9.5 meters) in sang a, a rocket pen stage khat khit ciangin stage nihna a tun ciangin kizalh (expand) in space (mun awng-a na lim takin kanna leh sitna nei ding vante ( space experiments objects) minute tam lo sungin pua thei a, stage thumna a tun’ ciangin space vanleng (craft) pen a tunna ding mun orbit ah puak theihna dingin speed nei hi ci-in Spaceflight Now in suaksak hi. (Hih pen lawhcing takin kisit thei leh a nasep ding zia ahi hi).\nA rocket pen a gikna 2.9 tons (2.6 metric tons) hi a, a laizang pan a kikim-a a kiimkot (diameter) pen 1.7 feet (0.52 m) hi a, a tui pen a khal “solid fuel” kici kizang hi ci-in JAXA in ci hi. A satellite neu (cubesat) TRICOM-1 pen a gikna 6.6 lbs. (3 kilograms) hi a, a dung leh a vai (length & width) pen 4.7 inches (12 centimeters) hi a, a san’na pen 13.8 inches (35 cm) bek ahi hi. TRICOM-1 pen leitung maan zaih ding leh communications experiments dinga sangnaupante kibawl ahi hi.\nTRICOM-1 satellite banga satellite neute pen space ah kikapto zel a, a kikap ciangin amah bek kikap loin satellite lianzaw ahih kei leh satellite puakna (cargo) panin kikap zel hi. TRICOM-1 satellite bawlna dingin budget project $3.5 million bek hi a, mai lam hun ciangin khapi tungah rocket neu “nano launcher” rockets kici kaptohna ding ngimna tawh a kibawl ahi hi.\nUS company Rocket Lab leh company tuamtuam in zong hih bangin satellite neu kapna dingin sum tawmcik bei dingin low-cost launch vehicles kici a bawl lai tak uh hi a, zo le uh van gikzaw (much larger payloads) pua zo dinga, ahih hangin a satellite bel Japante bawl sangin golzaw hi.\nPrevious: A thuneihna hangsan takin zang: State Spesker Pu Hau Khen Kham\nNext: Turkey te vanleng Kyrgyzstan ah kia, mi 32 kiim si ~ TK Lian\nPawlpi sungah Politics (Politics within the Church) ~ Tual Khan Suan


url: =Top Lage! Charmante Dachgeschoss-Wohnung im Herzen von MB-Büderich - Doering Immobilien\nMiete zzgl. NK: 558 €


url: =Media ah thu i gen i suah ciangin :: ZOMI DAILY\nposted on 28 September 2014 at 8:01 pm Lomkholna: Article, Zomi\nA mau zong a kalsuan dan uh laih in, Christian te limbawl uh in a policy uh leh a nasep sate uh MEDIA ah suah ziahziah uh hi. I theihsa mah bangin tukum India gambup PM kitelna ah BJP Party te’n ngah lawh uh hi. Tulai Zomi Media lam a uk te’n bangci danin I gam leh I minam a dingin na I sepsawm hiam? Media nasep neu ngaihsut kei in.\nPrevious: Zomi Revolutionary Army clarifies\nNext: Zogam khuapi Tedim aa ding Col. Khen Za Moong in asepsak pawlkhat te


url: = Vangtung gam tun theihna dingin Jesu bek lampi ahi hiam?\nVangtung gam tun theihna dingin Jesu bek lampi ahi hiam?\nDotna: "Vangtung gam tun theihna dingin Jesu bek lampi ahi hiam?"\nDawnna: “Kei mah in mi hoih ka hihi. Tua a hih manin vantunggam ka tung ding hi.” “Kei mah in a hoihlo na pawlkhat ka sep hangin na hoih ka sep tam zaw ahih manin vantunggam ka ngah ding hi.” “ Laisiangthotawh ki zui a ka nuntak loh hangin Pasian in kei pen hell meili pi sungah hong koih lo ding hi. Hun ki khel zota hi!” “Naupang a that te leh mithat te bek Hell meili sungah tung ding hi.”\nHih bang a ngaihsutna pen mikiim in ngaih sunthei kha ding hi. A hi zong in thuman thutak in hih bangin hong gen lo a hih manin a mau te mikhem te a hi uh hi. Mikhem pa Satan in ih khuak sungah hih bang a ahoih lo ngiah sut nate hongkoih sak ahi hi. Satan leh amah a zuite pen Pasian gal a hi uh hi (1Peter. 5:8). Satan pen mikhem pa hi in, amah leh amah mihoih bangin ki neih thei hi (2 Cor. 11:14). Tua a hihman in Pasian tawh a ki zom lo khempeuh te ih lung sim amah a uk hi. “Hih leitung a uk pa in thu um lo te lungsim mit a taw sak hi. Tua a hih manin amau te in Pasian liim a hi, Khazih ih vangliat na Lungdamna khuavak muthei lo uh hi” (2Cor. 4:4).\nPasian in mawhna neu pawl khat donlo hi, ahih kei leh, Hell pen “Mihoih lo te a ding bek hi” ci a up na pen khemna a hihi. Mawhna khempeuh hangin Pasian tawh ih ki khen hi. “Mi ih khem nazongmawh na mah a hihi.’’ Mi khempeuh mawh ciat uh a, amau hanciam na tawh in vantung gam ngah zawh na ding hoih na khat zong a nei kei hi (Rom. 3:23). Na hoih nasep na in siatna na sepna sang in tam zaw a hih manin vantung gam tawh na ki gamla hi. Hih na hoih ih sepna sungah Pasian hong om kei leh a mawk na hi lel hi. “ Hehpihna hang hi leh sepna a ki sam nawn lo hi. Sepna hang hi leh hehpihna ki sam lo hi” (Rom.11:6). Eite in vantunggam ih ngah zawh na dingin na hoih ih sem zo kei hi (Titus. 3:5).\n“Kawngkaw cit lampi ah lut un. Lam zinpi kongvang pen gol in lian a hih manin a zuite kisia hi. Laizinpi a zui mi tam hi” (Mate. 7:13). Mikhat pen mawhna tawh nungta in Pasian upna nei kei leh Pasian in a mawhna a maisak kei ding hi. “Note pen ni dangin leitung nate zui in hih leitung a ukpa deih na bangin na gamta uh a, Pasian thu mang nuam lo in mawhna nam kim na bawl uh hangin Pasian in note hongnungta sak kik khin zo hi” (Ephet. 2:1-2).\nPasian in hih leitung pen a ki cing ding leh a hoih dingin a bawl a hihi. Tua khit ciangin Pasian in Adam leh Eve bawl a, amau ut bangin a gam tat theih nading in suahtak na pia hi. Tua a hih manin amau te in Pasian deihna zui thei-a, zong nial thei hi. A hi zongin Satan ih ze-et na hangin amau te in Pasian thu hong nial uh a, mawhna hong bawl uh hi. Adam sung pan a piang mi peuh mah Pasian tawh ki pawl thei nawn lo uh hi. Eite pen mawh nei ih hih manin eima hancian thu tawh in Pasian tawh ih ki pawl thei nawn kei hi. Tua a hih manin Pasian in amah tawh vantungah ih ki pawl kik theih na ding lampi honghon sak hi. “Pasian in leitung mi khempeuh hongit mahmah a hih manin ama tapa a ummi khempeuh kisia lo a nuntak tawntung na a ngah theih na dingin Pasian in atapa khat bek neih sun a hongpaik dong in leitung mite hongit hi” (John. 3:16). “Mawhna thaman in hongpiak pen sihna hi-a, a hizongin ih topa Jesu akhazih hang in ih ngah letsongpen tawntungnuntakna a hihi.’’ (Rom. 6:23) Jesu ih mawhna tang a asi dingin hong suak a hihi. Tua a hih manin eite in ih sih kul nawnlo hi. Nithum khit ciangin sihna zo in amah hong tho to kik hi (Rom. 4:25). Sihna a zawh na hong lak khia hi. Jesu in Pasian leh mite kikal ah lei hong dawh sak zo hi. Tua a hih manin eite in Jesu ih up nak leh Pasian tawh kipawltheih na ih ngah hi.\n“Tawntung nuntak na pen Pasian khat bek om hi ci a upna, hih leitung ah hongki sawl Jesu Khazih upna ahihi” (John.17:3). Mi a tam zaw in Pasian um uh hi. Satan in zong Pasian um hi. A hi zongin gupna ih ngah theihna dingin Pasian kiangah ih ciah ding ahi hi. Amah tawh ih ki pawl khop ding a hihi. Ih mawh na teng ih nusiat ding a hihi. A mah ih zuih ding a hihi. Ih sep na khempeuh ah Jesu ih muan ding a hihi. “Thuman na pen Pasian kiangpan hi a, Jesu Khazih a um mi khempeuh te a ding a hihi. Kilam danna bang mah om lo hi” (Rom.3:22). Khazih lo gal gupkhiat na ngahna dinglampi dang omlo ahih lam Laisiangtho in tel tak in hong ngen hi. Jesu in John. 14:6 na sungah ih bang in a ngen hi. “Kei mah in Lampi ka hihi. Tuman na leh nuntak na zong ka hihi. Kei hong suang lo in kua mah in pakiangah a tung thei kei ding hi”.\nTawntung nuntak na ngah nadingin Jesu bek lampi a hihi. Banghang hiam cih leh ih mawhna khempeuh hongpuak sak thei pa pen Jesu bek a hih hang a hihi (Rom. 6:23). Adang biakna te in mawhna ih a liatna leh mawhna hang a ih thuak ding gimna a gen kei hi. Khazih ih hong piak a hi mawhna mai sakna pen a dang biakna te in hongpia thei lo hi. A dang “biakna maikai” te pen Pasian pan in mihing a, a piang kuamah omlo hi(John.1:1,14). Ih biak Pasian pen Pasian pan in mihing a hongpiang a hih manin ih mawh nate hong sawp siang thei hi. Jesu pen Pasian a hih manin ih mawhna te hong sawp siang thei a hihi. Jesu pen mihing ahih manin singlam teh tungah hong si thei a hihi. Gupkhiatna pen Jesu Khazih up na hang bek tawh a ki ngah a hihi! “Leitung vantungah eite hong hon khia zo ding Jesu min lo gal min dang a om kei hi” (Sawltak. 4:12).


url: =RSD / UNHCR leh Galtai makaite Meeting kinei (March 24) :: ZOMI DAILY\nposted on 24 March 2017 at 10:07 pm Lomkholna: Malaysia, News, Refugee, ZAM, Zomi\nMarch 24, 2017 (Friday) 10am–12pm dong UNHCR Conference Hall ah Malaysia UNHCR Refugee Status Determination (RSD) department leh Malaysia a om Kawlgam galtai kipawlna makaite tawh kimuh khopna kinei thei hi.\nTuasung ah RSD makaipi a hi Gabriel leh Adrian in tulai thuom ziate pulakna hongneih khitciangin dotna leh dawnna hunkhat zong kanei to pah a, tua khitciangin Health Unit pan Dr. Susheela Balasundaram in cidamna lam, Zoto vai leh Insurance bawl hamtang a kulzia thute pulakna zong hong nei thei hi.\nQ.1. Banghang galtaite ID card pan in laidalpi tawh kilaih hiam?\nA.1. Asylum seeker card leh refugee card khatvei et a ki khencian thei ding cihna hi, hih pen Malaysia thunei ulian te thupiakna banga kisem a hihi. Malaysia in 1951 UN thukimna letmatthuh lo ahihman in a mau thuneihna nuai ah om kul hi, tuabanah galtaite ciaptehna Laidalpi- Under Consideration (UC letter) ih cih pen Malaysia te pat hilo in leitungbup a kizang ngeisa galtai mi a kiciaptehna lai ahihi.\nMaitang kituah a thudotcianna a man khinciang refugee ding mah a santheih a hi leh bek refugee card kipia cih RSD makaipi Gabriel leh Adrain te in gen hi.\nQ.2. Tua hileh UC Letter/Asylum Seeker Card tawh Zato ah alang hong kikhiam ding hiam?\nA.2. Dr. Susheela in a dawnna ah kikhiam lo ding, RHB insurance ki leithei, na Card pen laidalpi tawh a kilaih hang na Insurance card tungah Expiry date om a hihciang tettan bei masiah haksatna natuah leh Zato ah kizang thei lai hi, a lei nailo ten na leinop uh leh zong UC Letter tawh kilei thei hi.\nTuahi a UN card nei ten zong lei ahihleh banghang UC Letter tawi ten leilo ngam/ iksik ding ih hihiam. Nalei hamtang kei leh nahaksat hun ah na kisik hamtang dinghi ci hi.\nRelated: “Asylum-seeker Card” leh “Refugee Card” ih cihcihte bang kilamdang? ~ ZD\nTua ahihmanin Zomi Pastor, Khua makai leh Pawlpi up ate ih Zomipihte tung ah khatvei peuhmah ih genpih leh theihsak hamtang ding vai thupi khat hi cih kong thei sak uhhi. ZAM iNFO\nPrevious: Indonesia ah naupang kha 10 aphapan khat agilsungah naupaai ahih manin Surgery kibawlding ~ ZD\nNext: Yangon US Embassy te mawtaw pan Bomb Alarm ging ahih manin ki patau ~ ZD


url: =Paikhiatna 6 | Siantongluan\nAhih hangin Topa in Moses kiangah, "Tu-in Faro tungah ka bawl ding na mu ding hi. Bang hang hiam cih leh amah in utlopipi-in amaute sawlkhia ding hi. Amah in utlopipi-in ama leitang panin amaute hawlkhia taktak ding hi," a ci hi.\nPasian in Moses kiangah, "Kei pen Topa ka hi hi.\nAbraham, Isaac, leh Jakob-te tungah Vanglian Pasian-in ka kilang a, ahih hangin Topa ahi keima min tawh amaute tungah kei ka kitheisak kei hi.\nAmaute tawlkhat sung a tenna leitang ahi Kanaan gam amaute tungah piak dingin amaute tawh ka thuciamna zong ka kipsak hi.\nTua thamloin Egypt mite in salin a neih Israel mite thumna ka zazo a, ka thuciamna ka phawkzo hi.\nTua ahih ciangin Israel mite tungah, Kei pen Topa ka hi hi. Egypt mite na na sepna uh panin note kong paikhiatpih ding hi. Amau sal hihna panin note kong khahkhia ding a, a thahat ka khut zanin thukhenna nasep lian tawh note kong honkhia ding hi.\nKeima mi dingin note kong la ding a, kei pen note Pasian ka hi ding hi. Egypt mite sila hihna panin note a hong paikhiatpihpa, Topa na Pasian uh ka hihna note in na thei ding uh hi.\nAbraham, Isaac, leh Jakob-te tunga ka ciam leitangah note kong paipih ding hi. Tua leitang na neih dingun note tungah kong pia ding hi. Kei pen Topa ka hi hi, ci hi, ci in," a ci hi.\nMoses in tua bangmahin Israel mite tungah a gen hi. Ahih hangin amau lungsim kitapna leh a salsuahna sung uhah a gimna uh hangin amaute in Moses thu ngailo uh hi.\n"Pai-in va tum in la, ama leitang panin Israel mite a paikhiat sakna ding Egypt kumpipa Faro kiangah va gen in," a ci hi.\nAhih hangin Moses in Topa kiangah, "En in, Israel mite nangawn in ka thu hong ngailo uh hi. Tua ahih ciangin bangci-in thugen siamlo keima thu, Faro in hong ngai ding ahi hiam?" a ci hi.\nAhih hangin Topa in Moses leh Aaron tungah thu gen a, Egypt gam panin Israel mite a paikhiatpih dingin note ka hong sawlna thu, Israel mite leh Egypt kumpipa Faro tungah va gen un, ci-in a hanthawn hi.\nHihte pen amau beh lutangte ahi hi: Israel ta a suak masa Reuben tapate: Hanok, Pallu, Hezron, leh Karmi ahi hi. Hihte pen Reuben-te beh ahi hi.\nSimeon tapate: Jemuel, Jamin, Ohad, Jakhin, Zohar, leh Kanaan numei tapa Shaul ahi hi. Hihte pen Simeon-te beh ahi hi.\nHihte pen amau khang tawh kizui-in Levi tapate min ahi hi: Gershon, Kohath, leh Merari hi a, Levi kum za leh kum sawmthumlesagih nungta hi.\nGershon tapate: Amau innkuan tawh kizui-in Libni leh Shimei ahi hi.\nKohath tapate: Amram, Izhar, Hebron, leh Uzziel hi a, Kohath kum za leh kum sawmthumlethum nungta hi.\nMerari tapate: Mahli leh Mushi ahi hi. Hihte pen amau khang tawh kizui-in Levi-te beh ahi hi.\nAmram in ama pa sanggamnu Jokhebed zi-in la a, tuanu in amah tawh Aaron leh Moses nei hi. Amram kum za leh kum sawmthumlesagih nungta hi.\nIzhar tapate: Korah, Nefeg, leh Zikri ahi hi.\nUzziel tapate: Mishael, Elzafan, leh Sithri ahi hi.\nAaron in Amminadab tanu, Nahshon sanggamnu Elisheba zi-in la hi. Tuanu in amah tawh Nadab, Abihu, Eleazar, leh Ithamar nei hi.\nKorah tapate: Assir, Elkanah, leh Abiasaf hi a, hihte pen Korah-te beh ahi hi.\nAaron tapa Eleazer in Putiel tanute khat zi-in la hi. Tuanu in amah tawh Finehas nei hi. Hihte pen a innkuan kuanin Levi mite beh lutangte ahi hi.\n"Egypt gam panin Israel mite a honpi-in paikhiatpih in," Topa in a cihna mite pen hih Aaron leh Moses ahi uh hi.\nEgypt gam panin Israel mite paikhiatpihna ding thu Egypt kumpipa Faro tunga thu a gente pen hih Moses leh Aaron ahi uh hi.\nEgypt gamah Moses kiangah Topa in thu a gen ni-in,\nTopa in Moses kiangah, "Kei pen Topa ka hi hi. Na tunga kong gen khempeuh Egypt kumpipa Faro tungah gen in," a ci hi.\nAhih hangin Moses in Topa kiangah, "En in, kei pen thugen a siamlo mi ka hi hi. Tua ahih ciangin bangci-in Faro in ka thu hong ngai ding ahi hiam?" a ci hi.


url: =LEITUNGBUP ZOMI KHEMPEUH HOPIHNA\nZogam,Zolei leh sim le mal, leitungbup aa om Zomi khempeuh aw:\nIbiak i paai Pasian min tawh na khut uh hong lenin cidam lawhcinna thuphakhempeuh no tungah hong tung ciat tahen, ci-in thupha kong paih masa hi. Konghopih nopzawh sauveipi hi napi-in pumpi dam lohna leh keima kicin lahna tawhtu-in kong hopih zo pan hi. 2011 December kha aa i bawl, GZA makaipi 325Khawmpi zawh GZA zong i munmun tek-ah i hih zawhzah-in i thasan tek i hih maninlungdamna kong ko hi. Ka cih den mah bangin GZA pen kua-a tuam hi lo-in Zomibuppi aa ahih manin i tunna peuhpeuh pan i minam khual-in, it-in, puah-in,zuun-in mainawt tek ni.\nNungkum December Khawmpi leh tu kikal, sep masak (priorities) ding aa i geel nasepnam (6) te lak-ah Mobile Clinic i cih Vakkawn Zato pen Cidamna lam Komiti-te inhong hanciam-in Kalay gamsung leh Tonzang gamsung-ah nasep hong kipan uh ahihmanin Zomi buppi leh GZA taangin lungdamna i ko masa hi. Mailam-ah zong honghanciam ding uh lam-en hang. I sep masak ding adang nam (5)-te zong sep dingina geelgeel, a kikumkum i hihi.\nTulaitak-in Yangon khuapi leh i minam omna peuh-ah thuging khat oma, tua pen iminam sungah Naingnganzi Party khat-a a ding ngei Zomi National Congress(ZNC)-te in Party kipsakna (registration) a nget uh ciangin ngah lo, cih thu ahihi. Kumpite in Kawlgam sunga minamte a gualh uh ciangin Zomi kihel kha lo hi,ci uh hi. A taktak-in cilehang, amau pen hih min mah tawh kipsakna a ngahngeisa hi uha, 1990 kum gambup kitelpi lai-in zong hih min mah tawh dinginParliament ah mun (2) a ngah ngeisa uh a hihi. Ahang tuamtuam tawh Partyphiat-in tu-in a siauh kik ciangun ngah lo mawk uh hi. Ahang i theizo kei hi.Ahi zongin i Zomi nam mah ci veuvau-a Party dingin Zomi nam ading nasem nuamParty ahih manin Zomi it khempeuh i lungnuam lo tek hi. Amau zong ommawk hetlo-in Zomi cih pen taangtawng peka a om i minam min ahih manin Kawlgam hong ukkumpite in telsiam-a a santheih nading-un i munmun tekah thungetna tawh panpihtek ni. Zomite pen Zomi mah i hihi. Leitungbup in hong theihna ding leh kumpitein hong saan theihna dingin ngaihsun tek ni.\nHihbanga thu hong om ciangin mi tampi in GZA bangci ding hiam, ci-in ngaihsutnahong dong leh hong pia pawl khat zong om hi. Ka lungdam hi. Ahi zongin hih inGZA nasepna bangmah sukha-in, nawngkaisak het lo ding hi. Bang hang hiam cihleh, GZA pen taangtawnga i kilawhna zangin nasepkhopna ding (movement)lunggulh-a kizop kipawlna a hihi. Kuama kiangah kipsakna (Registration) i ngenngei kei hi. Nget zong i tum kei hi. Zong i ngen ngei kei ding hi. Bang hanghiam cih leh, GZA pen minam vei-a kizop kipehna a hihi. Tua ahih manin hih thuhangin GZA a nawngkai, a sukkhak ding kuamah na lunglau kei un. GZA in atunga iminam a puah nuam ZNC ading thungetsak a, ngaihsutna hoih i neih leh piak dinglongal vaipuak dang i nei kei hi. Hih hangin zong GZA buaisakna ding thu om lohi.\nYangonpanin GZA om teng a hunhun-in kimu-a sep theihte sep dingin ka na geel uh hi.Tua bangmah-in leitung mun tuamtuam aa om Zomi khempeuh aw, no zong na munmunuah na kimu, na kikum-in GZA sep dinga i geelte a taangtun zawhna dingin,ngaihsutna piakna (suggestion), leh nasepna ding sum le paai piakna (financialcontribution) tawh a kisam banga nong dinpihna dingun Zomibup taangin kongthuum hi. Global Zomi Alliance\nPasian hong piaksa thupha ahi kizopna, Internet pen atuungin mimal kikona, mimal kitotna peuh-in i zanga, tu-in ahih leh minam thukikupna-in zangin mainawt tum i hih manin ka lungdam mahmah hi. 2013 kumciangin Zolai simbu i neihzawh kum 100 cinna Pawipi (Centenary of ZomiLiterature and Textbook) ZCLS-te makaihna tawh Kalaymyo (Tahan Baptist Biakinn)ah nasia takin bawl kisawm hi. Thungetna ah phawktek ni.\nIbiak tung Pasian in leitungbup aa om Zomi aa piang tanu tapa khempeuh, vantungthupha, leitung thupha tawh hong kicingsak henla, ei Zomi khempeuh in zong iminam, i lai leh i paau i haamte, puahkawm zuunkawm-in mainawt khawm ni.\nRev.Dr. S. Pau Khan En


url: =Minam Khuak Hong Bumcip ~ Pu Zokhai :: ZOMI DAILY\nMinam Khuak Hong Bumcip ~ Pu Zokhai\nposted on 18 October 2016 at 9:06 am Lomkholna: Article, Politics, Zokhai\nZomite ataangpi adiak-in mipil milianpipi honkhat-pen minam vaai-ah “abumcip khat” om bang-in “a-ol mahmah, akitel mahmah, atheihnop mahmah thu-pen haksa asa mahmah, ahaksa sak mahmah, akawi vialhvialh” om-a, minam kalsuan nading mazang theilo ding-in Stone Age lam-ah hong lehkaih thapaai bangliang uhhi.\n“Zomi vaai-a Laimite’ View” ka’ gelh bangpen tua ka’ kihopih Laimite’ View agenkhia kiik ka-hi lel-a, “aw, himaw! Zomi kicihding uutlo-uh ahive-maw” cihtheih ziauding kimlaai athudang-a kawikaih lungsim kawiciik-tawh alehpaupau khawng kimu lianghi. Laimite Zomi kici nuamlo pipi-mah ahuamsawm tantan-zong ki-om veve-hi.\nZomi-pen Dr Vumson, Rev. Khupzago, Pu T. Gougin, Dr. Tualcin Neihsial, Dr C. Thangzatuan cihte’ huamna mah-tawh akikalsuan laaiteng Zomi peuhmah cikmah hun-in khuasuak ngeilo dinghi, banghanghiam cihleh Chin State context-ah “Zomi” kicihding adeih Township 2 pan-a khangno khenkhat himai-a, anial vilvel-pen Township 9 pan-a milip buppi hikhin ta-hi.\nMatu, Mara, Senthang, Surngen cbt (Taungkyaw) khempeuh-in “Chin” akipaakpih mahmah-uh hi-a, Zomi cih peuhmah anial-uh asawt khinta ahihi. “Zomi population tampen” acici-bang I-om mawkpen I’ minam khuak hongki bumcip taktak ahihlam kilangh mahmah-a, zumhuai mahmah-hi.\nContemporary Zomi-pen awsuah (accent) kidang: Dim, Saáizaang, Teizaang, Siyang, Losau, Khuano, Zo, Thado, Paite, Simte, Vaáiphei, Gangte, Kom…. hihteng hi masa photphot-a, hihteng-in Kithuhualna, Kipumkhatna (Unity) aneih loh-in veengdangte peuhmah-in “Zomi hi ung” ci ngeingei loding ahihlam theihhuai luata-hi.\nAtung-a awsuah kidang, beh-a kimat, beh kidang awsuah-a kimat …hihteng nangawn ui leh ak, tuu leh keel bang-a kinawksuk kinawkto kimlaai, “Zomi” akicite hong elbawl, hong deiidan, hong tuambawl vilvel mite “Zomi”-a va-huam kankan tantan veve-pen psychological term-ah “mental disorder or disturbed mind” acihte hithei khading-hi.\nAbeisa, Tulaaitak leh Maailam (Past, Present & Future) gawmtuah theihding-pen healthy mind hi-a, minam vaai ngial-ah German Sociologist Max Weber’ thuluan “Tangteel khat tumnih suah lecin anih-in kigawm kiik ngeilo-in, anih tuak-in nungta-in khang tolel uhhi” ci-a social research abawlna tungtawn-in ngaihsut siamding-zong kisam khading-hi.\nLaimite’ Concept-ah, “Laimi, kansi, Chin kansi..” hilel mawk-a, nidang-in Chin hikhawm talehang or Zomi hikhawm talehang tulaaitak-in “Lukhuzaak khat nuai-ah Chin leh Zomi te mapang khawm thei ngeilo dinghi” ci-in amau’ sung mahmah-ah kimuam, kiminh dikdek khinzo-uh kimlaai ei’n bangteng khialah-a ahuam kineih dending I-hihiam?\nZomite’ ngaihsutna cidam-in minam thahaat-a akalsuan nading-in beh-tawh kimat kimlaai awsuah kidang hang peuh-tawh ki-el, ki-haza, awsuah kibang kimlaai khua kidang hang peuh-tawh ki-el, ki-haza, ki-langbawl, beh kibang sinsen awsuah kidang ziak-a minam tuam bang-a kibawl cihte paihkhiat zawhding haanciam sawm naailo pipi-in Chin State Ukpi daan-in kibulh tawmtawm nawnkei zaw lehang Zomi maailam vang zawdeuh dinghi.\nLuui khat, guun khat, mual khat-in hong halna khua-a na’ behpih or ba’ behpihte’ mo, maák, sungh, pu … khatpeuh elbawl, gaalbawl kawmkawm-in, hia pekpek-a apau uhzong na’ theih ngaploh, amau-zong hong phawk vetloh mite-khawng a-it, a-huam bang-a kineih kunkun hunding hi nawnlo-hi. Pawlpi biakna upna paizia kidang ciang khawng-tawh mi-khawng el, haza, langbawl pipi-a hia pekpek-a apau/ahaam/alai na-theih beekloh mite-khawng a-it a-huam kineih memiaute nusiat hunta-hi.\nZomi-pen tuan pupate’ minam min hi-a, pupa’ luahsa leitang tung-ah aki- legalise naailo dinmun ahih-tawh kituak-in giitta manlo muvaanlaai tumh naai selo-in, giitta kaakkhia photni. Tuateh Kawlgiit, Baaibek, Vakhu, Musii, Mukaang, Luuimu, Muvaanlaai cihbang-in kaap toto lehang kaap masaksak kia-khin ahihman-in lomaa kihial baih zawding-hi.\nLong live Zomism!\nPrevious: Malaysia, Penang ah naupang kum 3 aphapan khat Escalator tungpan kia ~ ZD\nNext: Minam Itna-in Namdang Huatna Hilo ~ Pu Zokhai\nTulaai Leitung Thuthang Tuamtuam Updates November 16, 2015\nMalaysia UNHCR vaitawh khualzinna theihsakna ~ DK Khup\nKawlpi hong hawh ve ~ Rev. Thang Van Lian\nSial piannathu ~ Pu Zel Khup\nBanghang in innkuan sung ki lemlo ihhiam? ~ Deih Tung


url: =Na kum atam ciang ~ Job Cinpi :: ZOMI DAILY\nposted on 18 August 2018 at 9:22 am Lomkholna: JobCinpi, News\nMihingte pen a kipan tek lam kimanawh hi. Tua ahih manin mihingte ngeina ah kum i tam ciangin cih thulu tawh thu thum kong hawmsa n nuam hi. Hih thu thumte pen khangnote ading zong hoih mahmah hi. Ahi zongin kamtamte ading ngaihsut huai zaw hi cihna ahi hi.\n1. Na kum a tam ciangin, ka mit hoih nawn lo, ka bil hoih nawn lo, ka sin ka lung hoih nawn lo, ka kal hoih nawn lo ci-in na pumpi tungah hoihlohna a tam luat leh a paipai ding na hi ta hi. Tua bangin a hoih om nawn lo ahih leh na lungsim a hoih ding hanciam in.\n2. Na kum a tam ciangin tua ka nek ciang na om nuam lo, tua tawh ka natna kilem kei, hih tawh ka natna kituak kei na cihcih leh a paipai ding na hi ta hi. Tua ahih manin bang mah tawh na kilem nawn loh hun ciangin thuman thutak tawh kilem ding hanciam in.\n3. Na kum a tam ciangin na pai nading mun kawcik tektek kha ding hi. Pai ngamlohna mun, painoplohna mun, utlohna mun tampi na nei ta ding hi. Tua ahih manin tua bang hun ciang na lungsim le ngaihsutna a hoih lamin na paisak zawh nading hanciam in.\nLaigelh a tam luate sim zo keng a cite ading hoih kasak thu thum hong hawmsawn kim ka hi hi. Kua gen hiam cih kong gen kei ding hi. Bang hang hiam cih leh Job Tawngno kammal kawmpak ding hi le’ng, mi pawlkhat in thugente a muhdah manun a thugen nial thei uh hi. Tua hangin a gente kong gelh nawn kei ding hi. Lungdam, Job Cinpi (Zomi Laisim Nuamte)\nPrevious: Suaktatak leh a ngingkhia aa nuihna in ~ AS Thangbawk\nNext: Na sungah omhi na deihpeuhpeuh\nLawhcin nading bang kisampen ~ T. Sawm Lian\nZTK hangaa ka ngaihsut khak Thu\nZTK-2 Taangkona No. 6\nNasep Na Kheel Cianga Theih Ding Pawlkhat ~ Hau Za Cin


url: =Lai Siangtho – Pasian’ thubu - Zomi Adventist Innkuan\nIsaiah 55:10,11; Heb 4:12,13; Late 119:105; Mark 13:31\nThupatna: Leitungah Laibu a nam tuam tuam tampi om hi. Laibu saal(library) te ah pai leeng kimu thei hi. Laibu tuam tuam ten a huam uh kibang kimlo hi. Laibu khenkhat in mikim huam zolo hi. Gentehna in Gamlai Aksi cih thukizakna bang Gamlai khua ahi lo midangte adingin a manphatna tamlo hi. Bek thamlo in Laibu pawlkhat hun a sawt ciangin a manphatna bei thei hi. Laibu khempeuh lak pan mikim a huamkim pen leh a tangzai pen Lai Siangtho ahi hi. Lai Siangtho pen pau nam tampi tawh a kiletkhia hi. Laibu kikhenkhia lakah a tam pen leh a ki khawng pen zong ahi hi. Lai siangtho-a kigelh thuten lui hun nei ngeilo hi.\nPasian in mihingte a hopihna hi: Nidang lai in Pasian in mihingte a kamsangte tungtawn in hopih hi. Tuhun ciangin tua banga kam tawh hopihna om lua nawnlo ahihmanin Lai Siangtho pen Pasian in mihingte a hopihna danin kingaihsun thei hi. Lai siangtho pen kicing mah mah hi. A dah a kap mi khatin Lai siangtho simna tawh hehnepna ngah thei hi. Lam-et bei mi khat in zong lam-etna thak nei thei uh hi.\nGeorge Washington, “Leitungah Lai Siangtho lo tawh vai kihawm thei tak tak lo ding hi. Lai Siangtho in dikna a gen um in America kalsuan hi. Lai siangtho a a kingak laisiah kisia lo ding hi”.\nSrc: Thangpi Naulak\nPrev post 1. INNKUAN OMZIA\nNext post 2. Khuatual Lai-a Khuavak


url: =Global Buanli Family: Tulaai Leitung Thuthang Tuamtuam Updates Jan 22,2014\nTulaai Leitung Thuthang Tuamtuam Updates Jan 22,2014\n· Kawlgam sung a Mualtung mi thautawi kipawlna UNFC te khawmpi KNU te huangsung ah anithumna Jan 22,2014 ni in zothei uha, Zing Jan23,2014 niciang Kawlkumpi tetawh kimu a kawlgambup daihna suaikaih pawipi ciang thusun ding thukimna hoihkhat kimansiang ding hi ci in KIA Bu Guam Maw in genkhia hi.\n· Thai leh Kawlgam gamgi a om Karen gaaltaai te omna Nopo Refugee camp ah Karen minam 300 vaal in UNCR zumpi maai ah Jan 22,2014 ni in lungphona nei uhhi. HIh lungphona aneiteng peen mi gamthumna leengleeng ta leh kideidan in kum4-5 bang sawt khin uh himah leh gamthumna apaikhalo te ci uhhi.\n· NLD party kiphuh cil 1988 kumpan makaai a apangden NLD party makaailui khat ahi Daw Khin Saw Thay kum 67 Jan 22,2014 ni in atenna Inn Maguay Division Nanchaung khuapan Lungtang natna tawh leitung nusia hi.\n· Israel gam Tel Aviv khuapi a om US Palaaiphualpi leh Jerusalem khuapi sung a om mipi kikhopna phualpi teng simding a apai Al Qaeda sawltak mi 3 te Israel gamcing te in Jerusalem khuapi nisuahna lam ah Jan 22,2014 ni in na hingmat uhhi.\n· USA gam te gaalkaap Phualpi Pentagon te in US gaalkaap te in Biakna tawh kisai niikten puansilh theihna piata ding hi ci in Jan 22,2014 ni in taangkokhia uhhi. US gaalkaap sung ah Biakna tawh kisai a Uniform atuam a khuisak ding 5,200 om ci a atamzaw Muslim cisawnsawn hi.\n· Argentina gam President Cristina Fernandez de Kirchner kaal 6 ni 42 sung Khuak ki-at in zato alupcipna pan amasapeen mipi tetung ah thugenna jan 22,2014 in nei a, mipi atul athen asim in President huangsung ah na muak zihziah uhhi.\n· UK gam te in 2010 kumpan gaalkaap khiamding ci a thukimna aneihna uhtawh kizui in 2014 kum sung 1,400 khiamding in Jan 22,2014 ni in taangkokhia uhhi. 2010 pan 2017 sung gaalkaap 102,000 pan 82,000 dong ah khiapding thukimna ahihi.\nKhialh na aomkhaak leh ngaihdambawm ah maw\nPosted by Thang Khawm Pauzomi at 12:42 PM


url: =MIKHUASUAK. Agelh - GSPau - Laibu Saal\nHome > Thuluui/Articles > MIKHUASUAK. Agelh - GSPau\nMIKHUASUAK. Agelh - GSPau\nAgelh - GSPau\nMi khempeuh kikhuasuak nuam tek hi. I khuasuak theih nadingin a kisam thu pawlkhat om a, tuate sung panthu li khawng a tomin i gen ding hi.\n1. Tupna Kician Nei Ding\nMipilpa khat in,"Mikhuasuaklo i cihte pen a hai man leh a zawn' man-a khuasuaklo uh na hilo a, tupna kician a neihloh man uh hi zaw hi," ci-in na gen hi. Mikhuasuak i cihte zong a pil teng leh a cithei bangkua sung pan a khangkhiate cihte na hi tuan peuhmah lo uh a, pil ta kei leh, haksa mah taleh, tupna kician a nei teltalte ahi uh hi. Mikangte in i tupna zah ii a lang bang bek kitung hi, na ci uh hi. Tua ahih leh tupna khat beek nei kei mawk le'ng koi ciang i tung mawk zen tam?\nUS President (16) na Abraham Lincoln(1809-1865) pen a kaamphat man peuh tawh US President a na suakkha mawkmawk, cih dan na hi peuhmah lo a, a neu tung mah-a kipan US President suah ding tuppi-in a neih ahi hi. Amah pen a nu bek tawh a khangkhia tagah khat hi a, a nuta-un singluang tawh a kilam bukno khat sungah teeng khilkhial uh hi. Ama' tup in,"Nikhat ni teh US President suak ding, US gam sungah sila beisak ding," cih ahi hi. Haksapi takin pilna sin hi. Pasian in a tupna tangtungsak takpi a, US President hong suak takpi hi.\nUS President (42) na Bill Clinton (1946b) zong mi khat peuh ii deihsak man peuh tawh US President a na suakkha mawkmawk cih bang hilo a, a neu tung mah panin a tup ngiat ahi hi. A tan sagih sin lai-in a sangah US President John.F.Kennedy te nupa va hawh uh a, sangnaupangte kiangah,"No zong nikhat ni teh President ding hi uh teh," ci-in hanthotna va pia uh hi. Tua hun-a kipan Clinton in US President suah ding tupin nei gige hi. A sang sung khawngah President ka suah teh ka thugen dan ding, ci-in kisin kholkhol hihtuak hi. Pasian in a tupna tangtungsak takpi a, US President hong suak takpi hi.\nLeitung ah "Pasian' thu puakkhia sangmangte' pa" (Father of Modern Mission) a kici William Carey in,"Topa' ading na lianpi tum in la, Topa' kiang pan na lianpi mah lamen pah in," ci-in gen hi. Gammial ah kuankhia-in khuavak puak ding tupin nei hi. Amah pen laitan neilo khadap khui khat hi lel a, a khedapkhuina sai ah leitung gamlim khat khai-in, leitung bup a Pasian' thu a um nailote' adingin thungetsak den hi. Pasian in a tupna tangtungsak takpi a, India gamah sangmang hong seem takpi hi.\nMi khuasuak i cihte pen kaamphat man peuh tawh a khuasuak kha cih bang na hilo uh a,midangte' muhloh a mute, midangte' tuplo a tumte ahi uh hi. Biakna lamah ahi zongin, leitung thu-ah ahi zongin tupna kician neite bek mah na khuasuak uh hi. Mikhat in tupna a neih nak leh Pasian in nang gina kei teh, pil kei teh, siam kei teh, na ci hetlo a, ama' tup, a mau' lunggulhna bangin piangsak lel hi. Tua ahih manin Pasian muanna tawh tupna kician nei ni.\nI tupna peuhpeuh zong Pasian' deihna tawh a kituak tupnahoih ahih ding zong kisam hi. Eima' ang sung hamphat nading ciang peuh hi lo-in, Pasian' minthan'na ngiat ding leh mi tampite' noptuam nading ahih ding zong kisam hi. Mi mindawk leh mi minthang suah ding peuh tum lo-in, mimanpha, migina, mithupi, Pasian' maipha ngah suah ding tum zaw ni.\n2. Hanciam Ding\nI tupna a tangtun' theih nadingin eimah mah in i hanciam kul hi. Khua-ul tampi luan'sak kul hi. Thadah tawh i tupna hong tangtung ngeilo ding hi. Mi tampite in tupna nei tei napi, tua a tupna uh a tangtun' theih nadingin bangmah hanciam nuamlo uh hi. Hanciam zong sawm beeklo lai uh hi. Hanciamna kihel lo tupna pen tupna hi lo a, sunmang matna ahi hi. Sunmang matmat pong lel tawh cikmah hunin kikhuasuak zo ngeilo ding hi.\nEi Zomite pen khutzep sa-in mihau a suak nuam, galkap tum lopi-in Colonel pension a ne nuam, hanciam kul lo-in a pilnuam te ihi hi. Pawlkhat bang lupsa-in "Dahpa khuang" tum ziauziau tawh i duh i deih teng in i kiang hong zuan naainaai ding ki-ut mawk hi. Pasian in tua dan dingin hong deihlo a, eima' hanciamna tungtawnin thaman hong pia hi.\nLeitung ah tumging(Music Band) siampente in nai 10000 sung bang sun tawh zan tawh hanciamin a sin uh ciangin hih dinmun a tung thei pan uh ahi hi. Kimawlsiam i cihte zong kum tampi sung hanciamin a kisinsinte ahi uh hi. Tua mah bangin mi khat siavuan a suahtheih nadingin lai a kiat kei nak leh a tawm pen kum 18 sung bang hanciamin pilna a sin ciang bekin siavuan a suakzo pan ahi hi.\nUS gamah Abraham Lincoln suahni khatin tadensa sungah cartoon lim khat kisuai hi. Mualdawn khatah US kumpi inn(Whitehouse) om a, mualbul ah singluang tawh a kilam buknosia khat om hi. Tua innte gel kikalah kahlei khat kidawhto hi. Tua lim kisuai nuaiah,"Lawm aw, nang zong tu ni-in hih kahlei tungah na kah nop leh kah thei hi teh. Ahi zongin a dawn dong na tun' nadingin na khua-ul tampi a luan'kul hi," cih lai kigelh hi.\n3. Kikhalna Nei Ding\nKawlte in " Kikhalna in mihing' manphatna hi ( pnf;urf;onf vl\_wefbdkf;)" ci-in na gen uh a, "Kikhalna a om ciang bekin kikhangto pan ding hi ( pnf;urf;&dSrS wdk;wufrnf) ci-in zong na gen lai uh hi. Tua hi a, mikhuasuak khat i hihtheih nadingin kikhalna(pnf;urf;) neih ding zong kisam hi. Tupna sangpi i neikha phial zongin kikhalna i neih tuan kei leh kikhuasuakzo tuanlo veve ding hi.\nLeitung ah Japante pen kikhalna a nei penin na kigen hi. Tua hang mahin Christian 1% bekbek a om kiukiauna Japan gam in Pasian' thupha ngahin, na khangto pah hi. "Leitung Bawhlung Kumpi" a kici Brazil mi Pele bang in zong bawhlung siam mahmah kawm leh kikhalna neih mahmah thuahkhawm ahih manin hih dinmun ciang a tungthei ahi hi. Tua banah Leitung ah mihau minthang ahi Ford Motor Company neipa Henry Ford (1863-1947), Kahpasik Company neipa Andrew Carnegie (1835-1919), mihau minthang Rocke Feller(1874-1960), leh tu laitak leitung ah mihaupen-a kigen Microsoft Company neipa Bill Gates(1955 b) te bang in kikhalna a neih man mahun hih dinmun ciang a tungthei uh ahi hi.\nZomi sungah zong a etteh taak, kikhalna a nei pawlkhat ki-om a, tuate sung pan pawlkhat i en ding hi. A masa penin Zomi gam makaipi khat ahi Col.Khen Za Moong bang kikhalna a neipha mahmah khat hi a, zu leh zatep cihte zang lo, paktat ngei lo, neek leh dawn zong kidawm, hun a zahtakpha mahmah khat zong ahi hi. A tangvalno lai bangin na paktat nuam bang hileh a meel hoihin, kimawl khawng zong siam ahih manin nungakte in na lamnaih mahmah uh hihtuak hi. Colonelpa in a genna ah,"Mihingte in maizum theihna (t&Sufw&m;) leh lautheihna (taMumufw&m;) cih kinei a, tua in hong keem hi," ci-in gen hi.\nA nihna ah Zomi biakna makaipi khat ahi Rev. Dr. Do Suan Mung bang zong a neu tung mah-a kipan zu, zatep cihte na zang ngeilo banah kampau mukpau leh gamtat luheek cihte kidawm mahmah hi. A khangno lai bangin biakna sungah kinak hel mahmah hi. Ahi zongin laisim ding kipelhsak tuan lo a, nitak inn a tun' teh a lai sim veve ahih manin Outstanding (vl&nfcRef) bang na ngah veve hi. Zomite kia bek in hi lo-in, minamdangte nangawn in zong mihoih, migina, mimuanhuai khatin hong ciapteh sak uh hi.\nA thumna ah Zomi kimawlsiam khat ahi Sia Thang Sian Khup @ armifjzL bang bawhlung siam mahmah kawm leh kikhalna neih thuahkhawm ahih manin na kipakta ciat a, University selected sung nangawnah na kihel kha hi. Tu-in Kimawlna lam (Sport Department) ah Assistant Director (vufaxmufnTefMum;a&;rª;) ciang bang hong tungto ta hi.\nTua ahih manin i khuasuah nop taktak leh kikhalna (pnf;urf;) neih ding hanciam ni.\n4. Pasian' Maipha Zong Ni\nMihing lam pan bangzah takin tupna nei-in, hanciamin, kikhalna i nei phial zongin Pasian in hong panpih kei peuh leh kikhuasuakzo tuanlo veve ding hi. Tua ahih manin Pasian' maipha i zon' tangtang ding kisam hi. Mihing in geel a, Pasian in tangtungsak hi.(Pau 16:1) Pasian' maipha zong ding cih ciangin Pasian pen nambat khatna ah koih denin ama' deih bangin nungta, gamta ding, gam paizia zui lo ding, kim leh pam omzia zong zuilo ding, Lai Siangtho' hong hilhna bang zui zaw ding, cihna ahi hi. Hih pen zingsang khat sung khawng bek man'ding hi lo-in, khantawn man' ding ahi hi.\nAbraham Lincoln in tupna kician a neih banah a tupna a tangtun' theih nadingin Pasian' maipha na zong ngiat hi. Nisim mahin Lai Siangtho sim denin, thu na ngen den hi. A neu tung pan mahin zu ne nuamlo hi. Tua ahih manin Pasian in a tupna tangtungsak a, US President na suak hi.\nUS mipil(Scientist) minthang Werner Von Braun (1912-1977) pen Pasian a zahtak, Pasian' maipha a zong den khat hi. US te' khapi tung kah nading rocket a bawl lai-in Pasian' phalna a om kei leh mihingte khapi tung kitung zo ngeilo ding, cih thei ahih manin khitui luangin khukdin a, Pasian kiangah huhna ngen hi. Pasian in a thungetna dawng ahih manin ama' bawl rocket tawh July 20,1969 ni-in US te khapi tungah va tung takpi uh hi.\nTu laitak leitung ah mihaupen-a kigen Bill Gates (1955b) bang in Pasian' maipha zong den a, Mate 5,6,7 sunga mual tung thuhilhna teng bang kamngah hihtuak hi. Amah pen van hoihlo sepna peuh tawh a hau na hi peuhmah lo hi. Pasian in leivui sung panin computer sunga kithuah Microsoft a kici vanneu khat musak hi. Tua pan Microsoft Company hong nei a, tua tawh hong hau ahi hi.\nTua ahih manin mikhuasuak i ut leh a masa-in tupna nei masa photphot ni. A nihna ah i tupna a tangtun' theih nadingin eimahmah in hanciam ni. A thumna ah kikhalna nei ni. A lina leh a tawpna ah Pasian' maipha zong ni.\nLai gelh pa Sia Gin Sian Pau @GSPau in Zomi eLibrary / Laibusaal ading in phalna hong piak ahi hi.\nKammal Hoih Pasian Thu Thuluui/Articles\nItem Reviewed: MIKHUASUAK. Agelh - GSPau Description: Rating: 5 Reviewed By: Cinpu Zomi


url: =USA, Kentucky sung Tornado huihpi in nawkgawp :: ZOMI DAILY\nposted on 12 December 2021 at 5:04 pm Lomkholna: Khawmpau, News, USA, World\nEmergency Report From Bowling Green, KY-USA\nTuzan 1:40am pawl in lam et hetloh in Tornado huihhualpi in Zomi tampitak ateenna Bowling Green Khuapi ongnawk a Zomi te neihsa inn -4 leh Biak Inn-2 kisia hi.\nInn-4 lakpan inn-2 pen kibeel theilai a Inn-1 pen beisiang in inn-1 pen atungteng lengkhia mang hi. Biak inn khat peen Ann huanbuk atuam a kilam beimang in Biak Inn pi bel bangmah cilo hi. Biak Inn khat pen Zomi ten mi a asaap hi a zancip hi.\nAhuaisia phadiak ah Zampi Khua mi Pa Zam Thang te inn pen mulkim huaitak in beisitset amau innkuan zong alupna uhtawh lengkhia in Pasian hehpihna tawh sihna pan kipelh uhhi. A Innkuan un zato tung uha, adangteng zato cidam in tuakthei in azi akawngna sa in zato ah omlai hi.\nInn bek hilo a mawtaw uh zong zancip a kizangthei nawnlo hi. Aniik apuan a um abeel khempeuh uh bangmah laaktheih omnawnlo a asilhteng bek uhtawh kawl thilthel inn zato tung a om nading inn neinawnlo uhhi.\nPa Zam Thang kisai thapiakna panpihna apianuam te in Rev Zam Suan Mung-270-320 9953 tawh nakithuza un.\nTuaban ah Kapteel khuami Pa Tai Mung sai leh a teenna inn kizom a bulding bup in atungkhempeuh leengkhia a innsung sai sung teng tuidim ahihman kibeel thei nawnlo hi. Pa Tai Mung tawh akizom nuam te Ph-270-938 3302 tawh kizom thei hi.\nAdang Inn-2 te pen Singkung in innkhum sunlet in innsung ah tui vung hi.\nPa Thawngpi ( Khuasak) Ph-270-560 8084\n2. Pa Khai Khai ( Lophei) Ph-270-599 7513\nBiak Inn pen Zomi Agape Pawlpi te a hi a Annhuan buk zancip hi. Adangkhat pen Rival AG Pawlpi te a hi a mi Biak Inn asap uh hi in zancip hi. Kentucky State bup ah mi-70 vaal si ci in News in gen hi. Thang Khawm Pau\nPrevious: A zi tawh en kenla Khrih tawh en zaw in ~ Evan. Suangh Dal\nNext: Topa Zeisu bang hun a suak? ~ Zam Khat Kham\nLengtong Pauno leh Lengtong te thu ~ Sia Do Khup\nA (67) kumcin Zomi Nam Ni Seminar ah Zomi leh Pilna


url: =(TEDIM) "Zesuh in ankhempeuh siang mah hi cihi lo hiam?" Mark 7:17-19 - pathianhmangaihna-chin.com\n(TEDIM) "Zesuh in ankhempeuh siang mah hi cihi lo hiam?" Mark 7:17-19\nPosted Jan 02, 2022 nen Kevin J. Mullins A chhungah TEDIM CHIN\nThuziak let-tu Tuang\n"Mihonpite nusia-in inn sungah a lut khit ciangin a nungzuite in hih thugentehna thu a dong uh hi. 18 Jesuh in, “Note in zong bangmah a thei lo himawk hi lo na hi uh hiam? A pualam panin mite sungah a tum nate in mi ninsak thei lo hi. 19 A lungsimah tum loin a gil sung bekah tum ahih manin tua panin kithakhia lel hi. (Hih bang a gen ciangin an khempeuh nek dingin a siangtho ahi hi, ci-in Jesuh in a gen ahi hi.) Mark 7:17-19.\nHih thu athuk tak in i etma in, hih atunga laisiangtho mun pen King James version tawh aki lamdan nate en kakni.\n"Mihon pi tekiang pan in inn sungah a lut khit ciangin, anung zuite in hih genteh natawh kisai thu hong dong uh hi. Amah in note zong bangmah tel lo pi in om na hiuh hiam? cihi.\nMikhat sung a alut suk na khat peuh peuh bangmah lo pan in ninsak lo ahih lam theilo nahi uhhiam; bang hang hiam cih leh alungtang sung ah lut lo in a gil pi ah lut hi, gilpi angawi ah lut in, an khempeuh siangsak hi." Mark 7:17-19(KJV).\nZesuh in an khempeuh sianghi ciin hong hilh ahi hiam? Dawn na bel hi (or ) hilo hi lel hi. An khempeuh bel amah in siang cihi, ahi zong in nang ngaih sut bang in hilo hi. An sianglo sa sianglo te an ding in hongki sehsak a hong kipia hi cih naup leh bel, Zesuh in an khempeuh sianglo hi ci hi. Zesuh in a Pa i thukham deihna te khel ngeilo hi. Zesuh in ganhing te pumpi (DNA )khel ngei lo a ei a zong adang khat in hong khelsak ngei lo hi. Sasiang lo te pen ninkhem peuh a nete hi a, amau te pen agunei ann te neding a a kiseh ahihi. Zesuh in hih pen khel lo a, tua bek lo in hih agu nei ante a neding in amah in eipum pi hong khelsak tuan lo hi.\nAhih hang in Zesuh in ankhempeuh pen siang hi cihi, banghang hiam cih leh an khempeuh asiang ahih man hi. Mihing anding a a kiseh lo an peuhmah sianglo paisuak a, ahi zongin mihing an ding a akiseh sa an peuhmah siang paisuak hi.\nHih laisiangtho sung a kiho na abup pi thu in Biakna makaite' ngeina an nekma khutsawp na thukham thu tawh kisai ahihi.\n"Tua laitakin Jerusalem panin a hong pai Farisi mite le Thukham hilh siate, Jesuh kiangah hong kikhawm uh hi. 2 A nungzuite pawlkhat in khanglui ngeina zui loin, khut silloin an a neklam uh a mukha uh hi. 3 (Farisi mite le Jew mite khempeuh in khanglui ngeina zui-in khut silloin an ne lo uh hi. 4 Nektheih zuakna panin a kilei nate zong amau teek mah in a sawp kei uhleh ne lo uh hi. Khanglui ngeina a zuih uh, hai khawng, beel khawng, sumngo kibawl beellekuang khawngte sawp ding cih ngeina a zuih uh tampi om hi.)" (Mark 7:1-5).\nHih teng ah agen nop in ngeina khutsawp na ngeina hi a, na cidam nading in an na nek ma in khutsawp ding cih thu hilel hi. Hih khut sawpna pen Pharisees te in a beh lap uh thukam ahihi. Hihkiho na akizop zia in Upa te ngeina thu ahih na Pasian' thukham tawh kisai ahih loh na siang tak in hong lak hi. Hih khutsawp na-ah khut nih tui tawhbuak in nawt ding khut ngawng pan ban ah tui aluang suk loding atui leilakah bua suksak dingcih teng kihel hi.\nZesuh in hih bang in Pharisees te itna tawh na hilh hi:\n"Mihingte’ bawltawm thukhamte,\nPasian’ thukham zahin\nmite tungah hilh uh ahih manin,\nkei hong biak hangun\na kimanna om lo hi,’ ci hi.\n8 Note in Pasian’ thukham nawlkhinin, mihingte’ thuhilhna na zui zawsop uh hi,” a ci hi.\n9 Tua ciangin Jesuh in a thugen zomlai a, “Na khanglui ngeina uh na zuih theih nadingun Pasian’ thukhamte a nawlkhinzia na siam mahmah uh hi." (Mark 7:6-9).\nHih sanin leh sasiang te a gualgual in SiampiLabu 11 leh Thuhilhkik na 14 ah om a, hih te in mihing te thu guilet leh mihing te thukham te hilo in, Pasian' thukham te ahihi. Tua ahih ciang in hih i kikup i gen thu in Pasian' thukhamthu hilohi. Zesuh in kuamah Pasian' thukham tawh a ki leh ngat a apaikhial ding in thuhilh ngei lo hi.\n"Moses Thukham le kamsangte’ thuhilhnate a phiat dingin hong pai hi, ci-in hong ngaihsun kei un. Tuate a phiat dingin a hong pai hi loin, amaute’ hilhna a kicingsak dingin a hong pai ka hizaw hi. 18 Hoihtakin na phawk ding uh thu panin: Van le lei a bei mateng, hih thukhamte a neupen khat nangawn’ deihna tangtung lopi-in mawkmai lo ding hi. 19 Tua ahih manin hih thukhamte lakpan a neupente khat bek nangawn zuikha loin, midangte in zong a zuih loh nadingin a gen mite pen vantung ki-ukna sungah mi neupen hi ding uh hi. Ahi zongin hih thukhamte zui-in, midangte in zong a zuih nadingin a hilh mite pen vantung ki-ukna sungah milian hi ding uh hi." (Matthew 5:17-19).\nZesuh in a pua lam pan a atum suk bangmah in amau te nin sak lo hi a cih lam thei lo na hiam? Hih teng ah Amah in sianglo acih pen vok ngasa (shellfish) te a gen hi lo hi. Ama gen nop gilsung ah a tum suk a cih in mi khat in ngeina ahi khut sawp masak na ngeina a zatkei leh cih thu a gen ahihi. Thu umlo te bang a, sai a van kizuak te khat peuh khoihna, ahih kei leh amau dawi biakna a avan zat te uh vasuk khak na in khut leh pumpi te pen amau te up bang in ninsak lo hi aci ahihi. Nin them cikno khat in zong pumpi sia sak lo hi aci ahihi. Tua ahih man in Zesuh in hih kiman na anei lo khut sawpna ngeina a na nial ahihi. Zesuh in anin mi khat bang cinit cih hilh beh lai hi:\n"Mihingte sung panin a pusuak khiate in mihing ninsak hi. 21 Bang hang hiam cih leh mihingte’ lungsim sung panin nungak-tangval mawhnopna, guktakna, mi thahna, zilepasal neisate tawh mawhnopna, 22 huaihamna, gitlohna, khemna, gamtat hoih lohna, enna, mi gensiatna, kisialhna, le haitatna a piangsakthei ngaihsutna hoih lote khempeuh, 23 mihingte sung panin pusuakin mite ninsak ahihlam thei lo na hi uh hiam?” a ci hi.". (Mark 7:2.-23).\n"Zesuh in tuin piansak nate khempeuh siang hi ci ngei lohi. Amah in siang acih in bang hiam cih leh an khempeuh pen ane pasung pan in ekthak khiat na ah siang hi aci ahihi. Tua pen a lungtang sung ah lut lo in agil sung ah lut a, tua pen eksuak in an khempeuh paikhia mang lel hilo hiam? (King James Version). Nin themno khat in gilpi angawi buai sak hetlo a, tua khempeuh ban ah, ei te pen leivui pan a hong ki bawl ahihi.\nAtak tak in hih a kam mal zat te, tulai tak a aki let khiat na te adiak in(New international version ) a kigelh dan in, "Jesuh in an khempeuh siangsak hi" cih kammal, Greek laisiangtho ah omlo hi.\nGreek ah hi dan hi zaw hi καθαρίζων πάντα τὰ βρώματα akhiat na in “an khempeuh siang hi cihna hi” Jesuh in an kheuph siangsak hi cih kamal omlo hi. Matthew in koi bang in nagelh hiam cih enni.\n"Jesuh in, “Note nangawn in thei lo a, tel lo na hi uh hiam? 17 Kam sungah a tumsukte pen gil sung tawnin tua panin paikhiasuak hi lo ahi hiam? Matthew (15:16-17).\nMatthew in agelh na ah, Jesuh in an khat peuhpeuh siangsak hi cih kammal gelh beh lo hi. Mark in agelh na sung ah atawp na ah a ngaihsut tawm kammal atamzaw laisiangtho siam te in atel khialh pahpah laigual na behlap hi. Mark gen khempeuh in ahih leh, an leh sa siang khempeuh pen siang hi aci hi a, tuate pen akihilh makai te ngeina tawh kizui in sianglo hi ci in ngaih sun ngeilo ding aci ahihi.\nPaul in hih tawh akibang buaina Corin thu-um mi te na genhi (ICorin 8,10:19-33). Ahih hang in, Paul in ganhing siang te tawh kisai a gen hi a, tua sa siang te pen thu umlo te in milim biakna in hong pia masa in tuateh sai ah sa zuak in hong zuak uh hi. Amah in hih Zesuh gen hongla kik in sasiang khat zong pen ngeina tawh nin lo hi aci ahihi.\nD. Brown • May 16, 2022 • 406 Tawknate Kum Tul Thu (Mangmuhna 20)\nK. Mullins • Sep 22, 2021 • 254 Tawknate\nJ. Schulberg • Jul 12, 2020 • 816 Tawknate I vengte hmangaih rawh\nSanga • May 08, 2021 • 473 Tawknate ဇာတိပကတိအတိုင်း စီရင်ကြလော့။ ငါသည်လူကိုမစီရင်။ (TEDIM CHIN)\nD. Brown • May 16, 2022 • 406 Tawknate Ka thian chibai le\nA. Ebens • Aug 07, 2021 • 286 Tawknate (TEDIM CHIN) Sabbath pen Israel mite leh Egypt pan a apaikhia…\nK. Mullins • Sep 16, 2021 • 283 Tawknate (TEDIM CHIN) Paul in Ni khat peupeuh a Siangtho a tanpen bangmah…\nK. Mullins • Sep 22, 2021 • 254 Tawknate Darkar khat tal Kross en dun I la


url: =Indah Tom Triangle Top in Lush Lily | REVOLVE\nUnfavorite Indah Tom Triangle Top in Lush Lily in Lush Lily\nShare Tom Triangle Top in Lush Lily on Facebook (opens in a new window)\nShare Tom Triangle Top in Lush Lily on Twitter (opens in a new window)\nShare Tom Triangle Top in Lush Lily on Pinterest (opens in a new window)\nShare Tom Triangle Top in Lush Lily on Google (opens in a new window)\nRevolve Style No. INDA-WX377\nManufacturer Style No. TOM PH16\nTom Triangle Top in Lush Lily


url: =A manpha mahmah Mehthuk. - Laibu Saal\nHome > Thuluui/Articles > A manpha mahmah Mehthuk.\nA manpha mahmah Mehthuk.\nMehthuk gah pen a tui tam in a lim mahmah mehgah khat ahi hi. Cidam nading in thupi mahmah cih zong ih theih kim tek ahi hi. A mel a san mehthuk sungah Vitamin A,Vitamin C, Vitamin K, Phosphate leh Pottasium dat tampi ki hel hi. Pumpi ading aki tamsaplo Sodium, Fat, Chorestrol leh Calorie te tam ki hel lo hi. Tua ban ah cidam nading a kisam Thiamine, Vitamin B12, Magnesium leh Zinc dat zong kihel hi. Mehthuk gah sungah Viber tampi ki hel ban ah tui tam ahih manin hong gilvah sak thei an khat ahi hi.\nMehthuk gah in hong piaktheih hamphatna tuamtuamte\nü Ci leh Sa cidam sak in ngeksak ban ah etlawm sak hi. Banghang hiam cih leh mehthuk sungaa aki hel Beta Calotene dat in ci leh sa nikat na pan dal thei hi. Lycopene dat in zong nikatna pan dal thei aa biangvun guaina pan hoih tuam sak hi.\nü Vitamin K leh Calcium ki hel ahih manin guh leh taang cidam sak in khauh sak hi. Lycopene dat in guh leh taang to sak thei aa guhpa natna pan dal thei hi.\nü Cancer tuamtuam pan dal thei hi. Mehthuk ah a ki hel Lycopene dat in Naubu gong cancer, naubu cancer, Kamsung cancer, Gawl cancer, Gilpi cancer, Gilzial cancer,zunbu cancer cih bang cancer tuamtuam a piangloh nading in dal thei hi. Mehthuk sung ah aki hel Antioxidant, Vitamin A leh Vitamin C te in cell a susia thei free Radical te a do sak hang ahi hi.\nü Chromium a ki ci dat hangin Sisan sungah a khumdat phazah a hoihbek ding in kem thei ahih manin sikhum zunkhum natna pan dal thei hi.\nü Vitamin A ki hel ahih manin mittha hat sak hi. Zan in khuamuhlohna pan zong dam sak thei aa kum tam khit mittha beina pan dal thei hi.\nü Vitamin A kihel ahih manin sam cidam sak hi. Sampatna pan a sahsak theihloh hangin tu aa sang etlawm sak zaw hi.\nü Kal ah suang thamna pan zong dal thei hi. Mipilte in a kantel na ah mehthuk nisim a ne te pen kal cidamlohna tawh ki pelh zo hi ci hi.\nü Pumpi ci leh sa natna pan dam sak thei hi.\nü Cibawkna zong damsak thei hi.\nü Pumpi thauna kiamsak in hong gawng sak thei hi. Na gawng nop leh mehthuk nisim in ne den in. Kiallap dingin mehthuk toh ne lecin mehthuk sungah tui dat leh viber dat tampi kihel ahih manin Calorie leh a thau tam pianglo in gil hong vah sak thei hi.\nü Zatep te in mehthuk nek ding ki sam pha deuh hi. Banghang hiam cih leh mehthuk in zatep hangin apiang thei natna tuamtuam te dal tuam thei hi. Mehthuk sungah aki hel Chrologenic leh Coumaric a ki ci acid te in zatep hangin tuap siatsak na pan dal thei hi.\nü Vitamin B leh Potassum ki hel ahih manin sikhangna pan dal in chorestrol phazah zong ahoih bek dingin kem hi. Tua ahih manin lungtang siat vat na leh pumpi zaw natna pan dal thei hi.\nItem Reviewed: A manpha mahmah Mehthuk. Description: Rating: 5 Reviewed By: Cinpu Zomi


url: =Ngaih Anglai Zal Dingin – 1 ~ Hau Za Cin :: ZOMI DAILY\nposted on 12 September 2015 at 9:29 pm Lomkholna: Article, Hauzacin\nNgaih Anglai Zal Dingin – 1\nRangoon Institute of Technology (RIT) pan Bachelor of Engineering (Civil) a zawh ciangin Suanno zong a lunggulh mahmah Singapore ah nasep zom dingin a paisuak pah hi. A sang tawpma pek pan a nasepna ding Singapore ah construction company lian mahmah khat in a ‘khaamsa’ ahih manin a kigenkholhsa bang un laisim zawh pan nipi kal nih sunga Singapore a tun ding ahi hi. A paina ding laibusan (Passport) khempeuh a sangkah laiin a bawlsa hi a, a paitheihna ding visa zong a sepna ding Heng Do Construction Co. (HDC Co) te in a vaihawmsaksa hi.\nA taktak in Suanno in bel a sang man lian leh khua lam ah ciah vilvel phot dingin, Nipini nitak sima laikhak a gelh, Monday sangkah ciang Laito (post office) pan a khak zel pen ‘a tung takpi hiam’ cih va kan phot leh a ut ahi hi. Khut liing daldal a gelh daldal pen Niangno in a ngak takpi mah hiam cih a tel nuam phot ahi hi. Niangno maan leh laikhakte hong tung zel in, khualzin lemtaang a om sima ‘ngalsa keu’ hong khakzel te zong a takpi mah hiam ciin va en nuam ahi hi. Va en nuam cih hang a tuate a va munuam hilo in, a taktakin pen Niangno kiangah va tawlnga hit-hiat nuam ahi hi!\nAhi zongin nuntakna ding leh mailam ngaihsutna tawh a ut mahmah, a lunggulh mahmah Niangno kiangah laitual leng manlo in a maban Singapore HDC Co te kiang a tunsuk a kul hita hi. Cikciang kimu kik dinga, cikciang khawlkhawm ding cih ngaihsutnate van ah khai mah bangin huihlakah hong mang hiaihiai hi. Niangno ka mu kik takpi diam? Niangno in keilo midang khat peuh ana ngai kha diam? Niangno in amah ngailo sa in kei hong mawhsak kha diam….. Laikhak sungah ut ut kigelh thei a, lungsim takpi pen mittang kimu, maitang kituah mah in kiho leeng itna kipkho taktak kitel pan hiven maw!!\nSuanno leh Niangno te mailam ding ngaihsut haksa buang ei…\nNiangno ngaihsutna ah, “Ka u Suanno in kei sangin sum leh pai deihzaw, kei tawh kimuh ding sangin Singapore muh ding lunggulhzaw, kei tawh tomvei nunnop ding sangin singdang lianu te tawh laitual lengkhawm nuamzaw… hi inteh” ciin a ngaihsutna hong lian deuhdeuh hi. “I mailam ding ka khualna, i nuntak a nopzawkna ding ka khualna tawh hih bang a kalsuan hi ing; nang kong itlohna hilo hi; nang kong ngaihlohna hilo hi…” ci a laikhak tawh a gelhsa laidal khempeuh in Niangno lungsim nem lah dekdek in, a hun sawt semsem – ngaihsutna sau semsem; mun leh gam kigamla semsem – ngaihsutna in banlo semsem… ‘Oh! U Suanno in hong ngai takpi mah ahi tam maw! U Suanno in hong ngai takpi mah ahi tam maw!! Kei sang paalzaw lia honem duangah bangta ahi tam maw!!..\nSuanno zong a lenkhiat ding laitak in Rangoon vanlengtual pan vanlengtual nasemte telephone tawh a kiho ziauziau amuh ciang lung ngaingai in, “Niangno ka hopih theihna ding om leh ut sing maw, a aw za nuam si ing maw” ci ngaungau liang hi. Niangno tawh a kizopna theihna omsun uh lah laidal bekmah hi a, tua laidal lah ni tampi pai hilai hi. Niangno beek a u Suanno khualzinma in Rangoon hong zinsuk thei leh cih ngaihsutna om a, ahi zongin tua tantan khualzin ding cih pen Zomi te ngaihsutna ah om nailo hi. Zogam pan Rangoon zin thei dinga ngaihsutte bel – galkap te, kumpi nasemte leh siamsin sangnaupangte khawng bek ahi hi.\nTua manin Suanno zong Niangno tawh kithuza hetlo bang phial in lungzuang takin vanleng sungah lut suk in a nasepna ding Singapore lam zuan in a leng vangvangta hi. Tua hun laitakin Niangno kiangah om hileeng nak ‘hekciai’ sam inteh mate!\nPrevious: A Vang Liat Na\nNext: Zotawi lianu mah.. (Tangthu)\nMalaysia, Hang Tuah vengah Motorcycle 15 meitawh kihalsak ~ ZD


url: =Facebook tungah Thai kumpi te innkuan agensiapa kum 35 thong kiading in thukipia :: ZOMI DAILY\nposted on 10 June 2017 at 11:42 am Lomkholna: News, Sawltak, Thailand, World\nThailand ah pasal khatin kumpi te innkuan “Royal Family” gensiatna Facebook tungah gelhkhia ahih manin, zanni Friday ni in kum 35 thongkiading in thukipia cih AFP pan kiza hi. Thai kumpi gensiatna hangin asukpen daanpiakna “Harshest Sentences” hi ci’n Watchdog te’n genkhia hi.\nFacebook tungah gensiatna lai agelhkhia pen kum 34 aphakhin khat hi a, a innkuanpih dangte khualna in aminpen Wichai cihciangbek ki pulaksak hi.\nRoyal Family te gensiatna leh mindaisak nopna Photo, Video cihte Facebook tungah 10 veibang Post khia hi ci’n kumpi mindaisak te akankhia iLaw kici kipawlna te’n genkhia uhhi.\nKumpi gensiatna amawhna pen 10 veibang akimukhia hi a, khatvei mawhna pen kum 7 ta thong kiading in daan akipia ahihi. Akigawm in kum 70 thong akiading hi a, ahi zongin alang ki khiapsak in kum 35 thong kiading in thu kipia hi ci’n iLaw panin Yingcheep Atchanont in genkhia hi.\nZanni in Military Court thukhenna ah thusitna akinei hi a, tualai munah Reporters tezong alutding kiphallo hi.\nTukum May khasung inzong Thai Monarchy gensiatna Facebook tungah akigelhsa Share abawlsawn mi 5 te thukibawl mawk hi. Gampualam aom France, Paris-based Thai historian Somsak Jeamteerasakul kici ii Facebook tungah kumpi mindaisakna a laigelh pen Share bawlsawnkha ahih manun thu akibawl ahihi.\nRelated: Kawlgam Bank minthangkhat ahi KBZ Bank te’n Bangkok ah zumkhan hong\nThai kumpi King Bhumibol Adulyadej asihsung inzong Facebook tungah kammal hoihlo akigelhding ki lim etcik mahmah kici hi. King Bhumibol Adulyadej pen 13 October 2016 ni in asi hi a, aluanghawm pen tudong kemciplai uhhi.\nVideo: Thai king Bhumibol Adulyadej’s funeral procession\nTukum October khasung in aluanghawm pen meihalna “Cremation” bawlding uh ci a, tuahunsung in Bangkok khuasung ah sigal tamlua mahmahding ahih manin gamdangmi Foreign Tourists te tuahun laitak Bangkok zinkei un ci’n ki tangko lianghi. ZD Sawltak #zomidaily\nPrevious: Philippines gamsung migilo te zat Facebook Account honkhat khakcipding ngetna kinei\nNext: Galkap vanleng “Y-8 Military Plane” kiatna pan siluang 30 val kimukhin\nPa Do Khan Vai sihna tawh kisai thu tawmkhat


url: =Written by Khup Khawm Mung\tTuesday, 21 February 2012 20:08 Singapore ah 2012 Zomi Nam Ni nuamtak kizo\nZomi Innkuan (Singapore) inntek in A 64 Veina Zomi Namni nopcitak in kibawl hi. Feb 20 ni pen Singapore a te a ding in holiday hi lo a hih man in nasep/sangkah man khit ciang in inn bang nawn lo in biakinn kidelh ngeingai hi. 7 pm pan in Pu Pau Khan Khup te innkuan thu siamna tawh viamim huan, zasa leh sing+mawngphalkan kine ziahziah hi.\nZomi sung ah lasa minthang a hih ban ah Zomi leh Zogam a it mahmah lasiam Thawn Kham, Cingsan & Thangno leh Khaipi (Banzaal) te hong kihel thei uh in lasakna tawh mipi hong thalawp sak mahmah khit uh ciang in Pu Hang Khan Lian in ZND special thugenna kicing tak in hong nei in mipi ki dai khipkhep hi.\nZomi, Zogam, Kawlgam leh Leitungbup a ding thungetna Rev Nang Sawm Piang in hong makaih khit ciang in Thangho leh Liando Lam tawh mipi kilam ngeingai in nuam kisa mahmah hi.\nRev Vungh Suan Kham thupha piakna tawh hun nuam tak in kizo in a ut khempeuh man (photo) lakna ki nei ngeingai hi.\n- Lasa Thawn Kham, Cingsan, Thangno, Khaipi leh music tum khempeuh\n- Biakinn hong zepsak khangno te\n- An (vaimim) hong huan sak khangno te\n- Video leh man (photo) hong laksak te\n- Thugen, hunuk, thunget hong makaih khempeuh\n- Hong kihel mimal khempeuh\n- Hih lai a sim khempeuh\nZIS Media leh Communication\nMan (photo) link: https://picasaweb.google.com/104276432307022335511/ZomiNamniSingapore2012?authkey=Gv1sRgCKaNuN_J4s_q3wE\nVideo highlights: http://www.youtube.com/watch?v=7Y1c7mMKYaY&list=UUpFN_AYyzsIg4PdCGlcopIA&index=1&feature=plcp


url: =Malaysia ah nupi khatin kum 2 aphapan atapa agawl atsak in si :: ZOMI DAILY\nposted on 18 June 2018 at 10:18 am Lomkholna: Malaysia, News, Sawltak, World\nMalaysia, Pahang State sung aom Maran Town sungah nupi khatin kum 2 bekbek aphapan atapa agawl atsak cih NST pan kiza hi. Hih thupiang pen zanni Sunday zanlam in Maran Town, Felda Jengka aom amau innsung tektek ah thupiang ahihi.\nSunday nitaklam 8:40pm hunpawl in lupna inndei Bedroom sungah anu in naungek ii agawl pen ahiam mahmah khattawh atliamsak hi. Tualaitak apasal in mukhalian a, azi pen thakhatthu in sawnkhia in, atangek tawipah saisai hi.\nTuakhit ciangin amanlang in Bandar Jengka Hospital ah taipihpah vingveng hi. Ahi zongin Hospital ah atunzawh asawtlo in tua naungek pen sisuakpah hi.\nHihte nupa in ta akigawm in 3 anei uh hi a, agawl atliam athuak naungek pen aneu penpen ahihi. Apa in Hospital ah amanlang in taipihpah a, ahi zongin Police Report abawlmadeuh nitaklam 9:45pm hunpawl in tua naungek pen sita hi ci’n Medical Officer te’n genkhia uhhi.\nHihvai tawh kisai in State Criminal Investigation Department chief Senior Assistant Commissioner Othman Nanyan in agenkhiatna ah atapa athatlum anu pen kum 31 aphakhinkhat hi a, hihvai hangin kimankhinta hi ci’n genkhia hi.\nCID thukante’n tuciangciang amuhkhiatna ah atapa athatlum anupen tuabangin agamtat laitak in alungsim manlo, amuhna manlo, Hallucination hiding hi ci’n genkhia uhhi.\nMore: Malaysia College sangnaupang numeikhat ata that ahih main thu kibawl\nAhi zongin abeisa in tua nupi pen bangmah lungsim manlo, Mental illness cihtetawh zatui akibawlna Record bangmah omlo cihi. Police te’n apasal tungtawn inzong Statement Record bawllaiding uh cihi.\nHihvai tawh kisai in atapa athatlum nupinu pen “Section 302 of the Penal Code for murder” thukhun ombangin thu kibawlding, athu kikankhiading cih kiza hi. Sawltak #zomidaily\nPrevious: Khutdawhngen nam tuamtuam\nNext: University kahdingte Major telzia leh Major teldanding


url: =ZCD makaite hong hanciam lailai un, Zomi khempeuh nanung vuah hong pang ding hi ung\nMihing pen kicinna neilo ciat i hihi. I theih khempeuh zong kigen khin theilo,I utna khempeuh ah zong kipai khin theilo, i deih khempeuh zong kinei khin theilo aa, kipawl khawm ding, semkhawm ding, hawmkhawm ding, puakhawm ding, thuak khawmding hanga, tua hileh i deihna kizui zo pan ding hi. Idea piak baih aa, sep tatak haksa hi. A galpan en lehang oltuak mahmah aa, vasui tatak lehang baih khollo hi.\nA kuamah peuh a kimawh sak hizaw lo in a sunga a sem, a kimawl tatak te groupmail khawng pan leh a pua lam pan in vangik suansuan takei lehang a mau a khop ding, invai, lovai, minam vai, gamvai leh nisim nek le dawn silh le ten vai ah mihing hihna tawh haksatna tampi tak omding hi. Tuate kawmkal ah Zomite ading hih ciang na asem gamsung gampua ah om Zomi makaite hawm thawh niloh lo in a kicin lohna te uh en seppih lehang. Gensia masa lo in seppih, panpih masa in tua teh a kisapna te ah puah phat nading gel pih lehang. Khat veivei i galet aa, kilawmlo khat pen a sungah a kimulo hilo aa, a piangtheilo zong hithei, sum le pai kisam, mimal kicinlahna ahi aa, vai haksa khat pepeuh hang hithei hi. Ei mahmah va kipawl va kihel phophot lehang hoih ding hi. Tua pen inn kuan nasep hia, khantoh lam manawh hi.\nSia Lang Kap laigelh thupi leh lungsim hong khoihkha kasa mahmah hi.Bang hangin tuni dong ZCD makaite panpihni cih pen gengen kul lai i hiam? Deih lohpen in omlohna khat nei le uh Dr. Do Kham hun mah bang in thupisakna leh thapiakna, lai kigelh ngeingai kha ding hi. Tua ahih man in tulai tak a lungkiat huai mahmah hun, zing le vak a kitel dektak hun a hihi. Tha pia ding hang aa, hong lungkia kei un, mipi te nanung uh ah om hi ung. Mun tuamtuam a om Zomi te in thungetna leh hih theih tawp in hong panpih ding hi ung. Hong thadah kei un, na kisap nate uh hong gen un, Zomi khempeuh Mission ahi Minam leh Pasian ading in kipum khat in sem khawm ding hihang, cih ding hi lo maw, mate? Tua hi leh a mau zong a tha uh hongsan ding, hi ve aw..\nA kisam khat omlai hi, Politic lam ah ZCD le Zomi Council, Kihun kikepna ZRA leh ZIA, Biakna lam ah GZA, nei hanga, Khangno lam ah ZYA nei hanga, sangnaupang lam ah Siamsin om aa, lailam ah ZCLS, Ngeina lam ah ZOCUS/ZOLUS, kimawlna lam ah ZOFA om, music lam ah ZOMUS om, Thuthak leh thu kizakna lam ah tampi om Tongsan, Zomi Daily leh a tuamtuam Zonet, groupmail cih te. Hih teng hong kipawl khawm in hong ki gum, hong kipanpih, hong pangkhawm le uh, Zomite bel lawng khat in ging tatak ding aa, ginlian mahmah ding a tangpi tawh zawhlah neilo ding hi. Tua khit teh, NGOs, Movies Industries, Radio stations leh a tuamtuam gamgi adang tampi genzawh loh in kisem zoding hi.


url: =Bangkok ah numei khatin dailenbuk azat laitak gul in anuaipan tuto :: ZOMI DAILY\nposted on 10 July 2017 at 11:35 pm Lomkholna: News, Sawltak, Thailand, World\nThailand, Bangkok khuapisung aom mihau te bekin aleizawh atamman mahmah Luxury Housing Estate te ii dailenbuk “Toilet” sung khatah kalkhat sungin gulpi nihveitak kimu cimawk hi.\nInnnei, innteeknu pen kum 42 aphakhin Panarat Chaiyaboon kici minnei khat ahihi. Amahpen Food Company Executive khat hi a, nungkal Monday ni in dailenbuk azat laitak gul golpikhat dailenbuk sungpanin pusuak in ataw tuksak cih The Nation News pan kiza hi.\nPanarat Chaiyaboon pen abeisa Monday ni in innnuai Downstairs Toilet ah dailengding in paisuk cihi. Dailenbuk tutna Toilet Bowl tungah atut laitak in ataw khuaideh bangdan in nasa ahih manin adingkhiatleh dailenbuk sungah gulpi khat naom cimawk hi.\nToilet Bowl ii tuikivung sungah gulkhat alu dawkto, alamto amuh ciangin laulau mahmah hi.\nTuaciang in dailenbuk atutna Toilet Seat pen khakcipsuk in, atungah vangik khattawh delhsuk hi. Ataw panin siluang ahih manin Phayathai 3 Hospital ah amanlang in kipuak hi.\nZato atun ciangin Doctors te’n banggul cih theicianlopi in gudal nadingin Antivenin sunngamlo uhhi. Tuaciang in tua Luxury Estate sungah Security Guard te Phone tawh hopih in bang gulnam ahiam cih a ending in kisawl cihi.\nSecurity Guard te’n Toilet hemkhia in, tua gulpen Python akici thamgul namte cih kithei ahih manin, akisam bangin Doctors te’n zatui bawlsakpan uh cihi. Tua Python pen Foundation te tungah ki ap cihi.\nHih Luxury Estate innte pen atamman mahmah hi a, Thai Baht 8 Million panin 30 Million kikalbang amannei innlianpi te ahihi.\nHih innpi sungah innkuan mi 6 aomkhawm uh hi a, anu uh gul in atuk khitzawh laupipi in aom uh ahihi. Tuazawh asawtlo Sunday ni in atanu kum 15 aphapan khatin khutsilding in apaileh tua Toilet sungmah ah gul golpi khatmah muleuleu ahih manin, tua innsung ah omngam nawnlo in meltheih te kiangah kituah ciliang hi.\nInnteek tezong hihbang in gul tampi aompen Foundation hoihtak in kibawllo ahihman hiding hi ci’n Media te tungah genkhia in, Housing Management te’n Action alakding uh Complain bawl cih kiza hi. Sawltak #zomidaily\nPrevious: South Korea gamsung Highway khatah mawtaw 7 ki phukhagawp in mi 2 si, adang 16 liam\nNext: Klang vengsung Nurse numei khat ii mawtaw tungah Bomb akoihpa kimanta


url: =Lean thighs, no lunges | Health & Fitness | Pinterest\nAwesome ~ No Lunge Thigh Workout ~ Great ideas for people with bad knees or who are tired of lunges... Balancing on one leg is another great way to tone! Thighs Exercies, Lean Legs, Legs Workout, Fit, Lean Thighs, Tracy Anderson, Thigh Workouts, Thunder Thighs, Thighs Workout\nFound on backonpointe.tumblr.com Claire Beckley\nKendra Townsend Zepeda


url: =Start Over You searched for: Subject Rental housing--Law and legislation--New York (State) ✖Remove constraint Subject: Rental housing--Law and legislation--New York (State) Subject Files by subject ✖Remove constraint Subject: Files by subject Subject Clippings ✖Remove constraint Subject: Clippings Subject Rental housing--Law and legislation--New York (State)--Handbooks, manuals, etc. ✖Remove constraint Subject: Rental housing--Law and legislation--New York (State)--Handbooks, manuals, etc. Subject Neighborhood and Community Associations ✖Remove constraint Subject: Neighborhood and Community Associations Collection The New York State Tenants & Neighbors Coalition Records, 1970-2002, bulk 1970-2002 ✖Remove constraint Collection: The New York State Tenants & Neighbors Coalition Records, 1970-2002, bulk 1970-2002


url: =Hunbit a Pasian na sepna ~ Rev. Khup Za Go :: ZOMI DAILY\n1. Field Director, MBA-9 (1971-82)\n1971 kum M.A. a zawh ciangin Manipur Baptist Association Nambat 9 (MBA-9, a nung ciangin Chin Baptist Association, CBA kici) makaite deihsakna tawh Field Director (a nung ciangin Executive Secretary kici) sem dingin a cialna bangun khasum tawmcik sangin Pangzawl a inn uh pansanin sem hi. 1972 ciangin Tangnuam Christian Centre innlam a kizawh ciangin tua mun Office-cum-Residence danin a luah uh hi. 1972 pan 1974 sung CBCNEI (Council of Baptist Churches in North East India) Executive Member khatin pang hi. Kum 1973 September–December sung teng America-ah thusin in pai hi. Kum 1976 ciangin zum leh bookroom kithuah in Lamka New Bazarah taihinn khat sapin Tangnuam Christian Centre pan a gal kai hi. Tua kum February 20-23 sung Jorhatah CBCNEI Silver Jubilee siim dingin CBA panin tangmi hunkhop khat tawh pai hi. Tua Jubilee hunah CBA pen neihsa piakna lamah a thuman hi cih pahtawina lai ngah uh hi. Tua banga CBCNEI tung pan pahtawina a ngah uh Topa tungah nuam in March 2 Nipini sunin Tangnuam biakinnah lungdam koh kikhopna a bawl uh hi. Kum 1977 in New Lamka-ah CBA in zum a neih zawh ciangin New Bazar panin kisuan phei leuleu hi. 1977 kum March 29 ni in amau zong New Lamka-ah inn a neih uh ciangin Tangnuam panin kisuanin tua panin zum a kah hi. Aman a gennaah: “CBCNEI Kumcin khoppi a 27 na Garo Hills Ningshangram khuaah February 24-27, 1977 kum ahawh tawh kitonin CBCNEI khoppiah tawlnga loin kum sagih a kizoma ka paina hi”, ci hi. June 25, 1978 in Pastor ordinantion ngah hi. Tua banga a sep sungin pawlpite sawlna tawh July 1978 a kipan Serampore College, Calcuttaah B.D. kum thum sung kah dingin a zi tawh kuan a, April 1981 in B.D. manin tungkika, a sep ngei zom to hi.\n2. Director, CLC (1982-86)\nCBCNEI nuaia lailam nasepna ahi Christian Literature Centre (CLC), Guwahati-ah sem dingin CBA General Council thukimna tawh November 3 ni in Imphal pan vanleng tawh Guwahati zuanin a zi leh tate tawh pai hi. Lailam tawh kisai nasep pen ama kilawpna lam ahih banah CBA in CBCNEI level a sem thei ding tangmi khat a sawl zo suaka, a lungkim mahmah hi. CLC-ah Director a sep sungin England, Germany, Indonesia leh India gam sung mun tuamtuamah zin kawikawi hi.\n3. Mission Secretary, CBA (1987-92)\nGuwahati CLC a sepna pan ciah in CBA-ah a sepkik ciangin CBA makaite in Mizoram CBA pawlpi van dingin Mission Secretary minvawh in semsak hi. 1987 kum May 26 nitak nai 6 in Champhai a Pa Cin Khan Thang’ innah Mizoram CBA Committee ci in kamkumna nei uh a, upadi zong gelpha in Zomi Baptist Church (ZBC) cih ding thukimin thudang tampitak zong a gel uh hi. Tua a kipanin Mizogam sunga Tedim kampau zang mite omna khua pawlkhat Ngur, Vapar, Murlen leh Ngaizawl pha in a zin kawikawi hi. June 10 ni in Champhai a Lalchungnunga’ inn Chhura Hmun kici pen ZBC zum a sap dingin kipan uh a, tua munah amah guakin a giakpah hi. A zing sun ciangin Cin Khan Thang, Kham Do, Suan Za Thang, Cing Ngaih Lian, Suan Lian Thang leh Vial Go-te tawh zum mah a puahkik uh hi. June 14 Nipini in ZBC zum leh biakinn dinga kisap Chhura Hmun-ah zing nai 10 in kikhawm uh a, mi 60 bang pha thei uh ahih manin, pawlcing a kisa phial uh hi. Pawlpi in tutphah nei nai lo ahih manin YMA (Young Mizo Association) tutphah kawm uh hi. Biakinn bawl kul ding ci in Champhai ZBC Building Receipt bu bawl ding a thukim pah guap uh hi. June 20 ni in Mizoram Co-operative Apex Bank, Champhaiah Zomi Baptist Church min in A/c 8/1 dt.20.6.87 sum tang Rs.200.00 tawh a hong uh hi. June 21 Nipini in khatvei a kikhopna sa uh ahih hangin ZBC zum leh biakinn apna nei uh a, Upa Cin Khan Thang in thuhilh in aman thungetna a nei hi. Tua hunah lapawl “Ka khual zinna nuamsa semsem ing” cih sa in sumpi Rs.75.20 leh kikhawm 65 a pha uh hi.\nAugust 13 ni in CBA Executive Committee tukhawm a, pumpi thahat lohna hang tawh amah pen Lamka Khawk Pastor dingin koih in Pastor Lang Gin pen Mizoram Pastor dingin seh uh hi. Lamka Khawk Pastor a sep sungin nihvei ZBC gam sungah a hawhkik hi. A masa in November 4 pan December 18, 1991 sung Upa Pum Za Do tawh hawh a; a nihveina ZBC Khoppi leh vaihawmna Vapar a kihel dingin CBA minin Siapi Shiing Khan Thang, President, CBA, Dr. Thang Khan Piang, Rev. H.S. Hatzaw tawh Lamka pan January 7, 1992 ni in Dr. Piangpu’ Maruti Car zangin pai in January 23 ni in Lamka tung kik uh hi. Vapar khua khoppi hun sungin Rev. H.S.Hatzaw in Vapar ZBC Biakinn honna nei a, amah leh Siapi Shing Khan in thuhilhna hun zangin, Dr. Piangpu in nitak khat cidamna thu genin sun in cinate en hi. Kum 1991-92 sung CBCNEI Vice President zong sem ahih manin NEI sungah komiti in pai kawikawi hi.\n4. Executive Secretary, CBA (1993-1997)\nKum 1993 a kipan 1997 dong CBA Executive Secretary semkik hi. Tua hun sungin Pawlpi phalna tawh a kha sum paipih in 1993-95 sung United Theological College, Bangalore-ah M.Th. (Church History) sinin om hi. Tua pan a ciahkik May 1, 1995 a kipan Executive Secretary mah len to hi. 1997 kum September 10 ni in Voluntary Retirement CBA Pawlpi upadi banga a piak ding ngen a, CBA Upa vaihawmte in zong a ngetna bangin sang hi. Tua bangin kum 1971 pana Pawlpi nasema a kipiak zawh kum 27 a cin kumin pension a suak hi. Amah a ginalo leh a cingtaaklo pen in kum tua tan Topa min tawh nasem min pua khata a om theih pen lamdang sa in Topa tungah lungdam thu a puak hi.\n5. Lecturer, JRTS (1999-2000)\nCBA pan pensen a ngah khit kum nih tang bang Shillong-ah tawldama a om zawh ciangin John Roberts Theological Seminary (JRTS), Mawklot, Shillong-ah kum 1999-2000 sung Lecturer, Church History Department-ah sem hi. Hih sang pen 1887 kum peka Missionary-te in a pat uh hi. Amasa in Cherra Theological College kici a, 1994 kum ciangin Cherra panin Mawklot-ah a kisuan ciangin JRTS kici hi. Hih sangah Mizoram biakna makai masa Rev. Liangkhaia leh Chin State panin Rev. David Van Bik-te khawng a kah ngei uh hi. Cherra pen North East India Mission mun om masa khat hi a, missionary-te khutma tu dongin inn leh gam muh ding omna munah a sep khak pen a nuam hi. Hih sangpi-ah a sep kum November 20 ni pen JRTS Day hi a, Chief Guest dingin Wales gam panin Dr. John Roberts’ tunu Imogen Roberts, kum 80 val a pha khin pai in hun nuam takin a zang uh hi.\n6. Pastor, ZCF, (2001-2005)\nIndia khawpi ahi Delhi a Zomi Christian Fellowship (ZCF)-ah January 2001 a kipan Pastor sem hi. Delhi ZCF pen ama adingin mun thak leh a kikhop ngei lohna mun hi lo hi. Lamka leh Guwahati-ah a sep sung gam dang a zin ding leh a ciahkik cianga report a piak theihna leh amah zong thungetna leh gift khawng pia in limtakin ana zindo ngei Pawlpi ahi hi. Bek tham loin a kiphuat tung lai (1980 kiim) MP Pu N. Gouzagin quarter khawnga kikhop lai akipan Delhi a hawh sima a kikhop zelna mun ahi hi. Tu in tua hunlai bang nawn loin member zong kicingta ahih manun Nipini simin Free Church, Parliament Street-ah kikhopna nei hi. Hih Free Church pen 1976 kuma Faridabad khua Thomson Pressah Tedim Lai Siangtho a kikhet laia proofreading sema amah bek lungzuang lua-a a omna, tu in pawlcing taka Zomi sanggam u leh naute tawh Topa phata a kimuakna mun, bek tham loin Zomite Pastor a sepna mun suak ahih manin Topa tungah lungdam a ko hi. Tua banah hih munah Pastor tavuan a letna tawh kizuia a tavuan dang khat pen Zomi Christian International kici thukizakna khat hawmkhiatna tawh Pasian thu a tangko ahi hi. Kum 1961-63 sung Zogam leh Zomite itna lungsim tawh Zangkong khuapi pan Nipikal sima kihawmkhia Zomi Tangko kici zumah a sem ngei hi. Tu in tua zawh kum sawmli ciangin Delhi khuapi pana Lungdamna Thu puakna a kihawmkhia Zomi Christian International kici a sep leuleu ciangin lungdam in Topa min a phat hi.\nPrevious: To… Ka Lawm ~ Thawnpu\nNext: Myanmar gamsung biakna dinmun tena ah Buddhist te kiamsuk lamah khangto


url: =Milim (puppet) tawh kibang CNF te Supreme Council ~ Tual Khan Suan :: ZOMI DAILY\nposted on 17 June 2012 at 6:11 pm UTC+9:30 Lomkholna: Article, Politics, Tualkhansuan\n(Supreme Council is just a puppet of CNF) Chin National Front (CNF) te’n a thakiamna pan un tha lak kikna ding’n bang ci bangin panla ding, bang lampi zui in bangci sep ding cih pen a makaite uh khuak keuna thupi pen ahihi. Banghang hiam cih leh, CNF a kiphuh cillai in Chin State buppi sunga minam khempeuh a huam ding ngimna tawh kiphuh a hihna zui in, Chin State sunga om kampau tuamtuam a zang minam tampi in zong tha pia uha, panpih tek hi.\nTawlkhat khit ciangin Haka kampau minamte i kellu phum a hi angsung bek etna a neih det uh pen hong kilang khia a, CNF pen a mau a bek suahsak utna leh Chin State pen a mau bek uk ding cih lungsim hangin CNF sung mahmah ah Falam kampau minam leh Haka kampau minamte sungah kitel khialhna lianpi om ngei hi. Khangno makai thakte in Chin State pen Haka mite a ding leh minam kiliatsakna lungsim neih luatna hangin CNF pen kua mah in tha pia nawnlo in bei dekdek phial hi.\nTua bang hun lai takin CNF makai te’n zong Kawl ngian khat hong zang kik uh a, CNF pen mipi’n tha a piak kik theihna ding lampi hong zong kik uhhi. CNF sungah a lutlo, a pualam a mipi zahtak makaite sam in mun pia leng mipi in CNF pen thapia kik ding hi, cih muhna hong nei uhhi. (Hih munah pawl a lutlo mikhat pawlpi upa sem sak cih pen thuneihna taktak kipialo ding cihna a hihi. A lim bek a hihna kilang mahmah hi). Tua a hih manin CNF huang sunga omlo a mau zawh ding, mipi zahtak makai pawlkhat sam uh a, December 12-16,2011 sungin India-Burma gamgi mun khatah CNF in khawmpi lian nei hi.\nTua khawmpi lian sungah CNF te i Supreme Council pen makai zahtak mi (21) tawh lam khia uhhi. Tua sungah CNF pawlmi a hilo pawlkhat, Dr. Za Hlei Thang (Falam Township), Pu Lian Uk (Halkha Township), Pu Kip Kho Lian (Tonzang Township), Thang Nang Lian Thang (Teddim Township), Pu Zo Tum Hmung (Thantlang Township), Pu Benjamin Turing (Matupi Township), Pu Thang Ning Kee (Mindat Township), Pu L. Chhangte (Mizo), leh Dr. Lian Hmung (Expert) te hi a, CNF pawlmi sung pan Pu Thomas Thang Nou (CNF), Pu Thang Yen (CNF), Pu H.C. Ral Hnin (CNF) te kihel hi. (CNF Press release 1/2012)\nTua CNF te’ Supreme Council pen a mau i gelna leh genna zui in gen kik leng, “CNF tawh kisai khempeuh ah thu neihna sang pen a nei ding leh CNF i kilam khiat zia ( Organization Structures) zui a vai (affairs) tuamtuam ah a encik leh a van ding lutang pen a hihi”, ci uh hi. Tua bek hilo, CNF gamtatna khempeuh ah tavuan la ding hi a, mailam ah CNF paizia ding lamlak ding hi ci uhhi. (The supreme council of CNF will take all responsibilities for CNF’s activities and guide for the future planning of CNF’s affairs). Hih bang thu pen galvan tawi kipawlna khat sungah a om ngeilo thu khat a hih manin lungdam huai mahmah thu tawh kibang hi. A hizongin a taktak in tua bang mah a hi hiam?\nHih bang thu a om laitak in Kawlgam kumpi in Kawlgam kihelna ding a gelna zui in Kumpi leh CNF te kihona hong nei uhhi. Tua kihona sung ah, CNF in Kawl kumpi tungah a ngetna sung pan CNF in Tedim khuapi ah zum hon ding cih hong kihel kha hi. (Hih pen CNF tangthu sungah Chin State pen Haka te’n uk ding cih lungsim a om den, tu dong a om suak lai thu tungtawn ah Tedim uk zawhna ding ngimna a hihi.) CNF in Tedim ah zum hon ding pen a mun leh mual a teng khua nu leh khua pa te’n deihlo a hih manin nial uh a, Kawlgam kumpi U Thein Sein tungah zong deihlohna thu gen in lai gelh uhhi.\nTua thu hangin Supreme council of CNF te’n February 22-24,2012 sungin USA gam sungah thu kikupna nei uh a, tua thukikupna ah Tedim a CNF te zum hong ding vai tawh kisai nakpi takin kikupna nei uhhi. Tua thu kikupna sung pan a thukimna om bangin tulaitaak a Chairman a sem Pu Dr. Za Hlei Thangin nimit February 23,2012 ni’n letmat thuh in ” CNF in Tedim a zum hong ding vai pen, a mun leh mual a teng khua nu khua pa te deihna tawh kikelki in kisem lo ding hi” cin thusuah bawl hi. Hih thu suah pen CNF te i thu neihna sang pen nei a hi Supreme Council te bawl a hih manin CNF in zong zui leh zahtak ding in ki um pah hi.\nA hizongin CNF te laihawm Lom 1,hawm 1 May 2012 sungah “CNF zum kihong ta ding” cih thulu nuai ah, Tedim ah zumtu ding pen Pu Hau Kang tavuan kipia hi, cih thu a suak kik hi. Hih lai hawm pen CNF te i media (info) leh publictiy pan a kihawm khia hi a, CNF te i policy tawh kisai kigelhna laihawm a hihi. Tua banah hih laihawm sunga om lai khempeuh CNF te i thukimna tawh kisuak sak a hihi.\nCNF te’n Tedim a zum hon ding vaitawh kisai in CNF te Supreme Council thu suah leh CNF te policy tawh kituak a kisuah laihawm sunga thu nih pen kibanglo in, kikelki sinsen mawk hi. A hih leh hih thu nihte koi up huai zaw? CNF pen Supreme Council te lamlahna tawh a pai ding hi zaw maw? A hih kei leh Supreme Council pen CNF te’n nakphek khau tawh a deihna ua, a kaih ding hi zaw maw? CNF te i Central Committee leh Supreme Council in Chin State bup vai (affairs) ah kua thuneihna sang nei zaw ding?\nA tawpna ah Supreme council pen CNF te’n mipi tung pan thapiakna a deih man ua, Kawl ngian zang a thu neihna neilo leh nuntakna neilo a kiphuh pawl a suak hi. CNF te’n a beisa a, gamtat siatna teng a mau bek in phu ngamlo uh a hih manin a phut pih ding maiphaw (mask) a kizang a suak hi. Tua ban ah, CNF te gen ut teng mipite san theih ding deihna tawh a mau zang a gen sak ding leh CNF te deihna bang a kampau, gamtang ding milim (puppet) din mun a hihi. Tual Khan Suan\nPrevious: Sumlepaai sangin Pilna thupi zaw hi ~ Khoi Lam Thang\nNext: Kawlgam kikhelna leh khantohna Thupuak ~ CS Dal


url: =Female Egg Donation Program in Hauz Khas\nEgg Donation in Hauz Khas,Egg Donation Program in Hauz Khas,Female Egg Donation in Hauz Khas. Simply put, it's the process where in a healthy female donates her eggs so that another female with fertility problems can conceive through the process of in-vitro fertilization. The egg donation process begins with the female donor being examined for her fitness for such a donation exercise.


url: =Download Burung Pleci Betina Bikin Gacor Parah Dan Bongkar Isian The Sound Of Masteran Bird Zosterops Mp3 (3.6 MB) - KICAU.SIBURUNG.COM\nDownload Burung Pleci Betina Bikin Gacor Parah Dan Bongkar Isian The Sound Of Masteran Bird Zosterops Mp3 & Mp4\nDownload Burung Pleci Betina Bikin Gacor Parah Dan Bongkar Isian The Sound Of Masteran Bird Zosterops mp3 ukuran (3.6 MB), kicau mania Burung Pleci Betina Bikin Gacor Parah Dan Bongkar Isian The Sound Of Masteran Bird Zosterops om kicau dari situs kicau.siburung.com untuk masteran full isian kicau mania . Suara Pleci Betina Untuk Memancing Bunyi Campursari Audio Pleci Betina Bikin Gacuuk Ngeceer Birahi Naik Buka Paruh Full Audio. Burung Pleci Betina Memanggil Jantan Durasi Panjang. Download mudah Download Suara Pleci Betina Cocok Buat Pancingan Pleci Jantan Mata Puteh Singing. Daftar Koleksi Burung Pleci Betina Bikin Gacor Parah Dan Bongkar Isian The Sound Of Masteran Bird Zosterops di bawah ini:\nMore download : Cucak Ijo Masteran Gacor Nembak Panjang Suara Full Emosi Isian Pilihan Mewah best audio, Masteran Suara Asli Murai Batu Gacor Full Isian Mewah Juara Nasional free download, Suara Jalak Suren Gacor Isian Buat Pancingan Jalak Maupun Burung Ocehan Agar Cepat Gacor Full Isian full music, Masteran Kacer Full Isian Tembakan Mewah free download, Masteran Burung Kolibri Ninja Full Isian Durasi Panjang Kualitas Suara Jernih full album, Konin Kolibri Ninja Gacor Full Isian Mewah full album, Masteran Kacer Terbaik Gacor Full Isian Pagi Malam Hari Suara Pedas free download, Suara Burung Icterine Warbler Gacor Tembakan Rapat Full Isian best audio


url: =Кнорринг, Карл Фёдорович - Википедия\n4 changes in this version are pending review. The stable version was checked on 18 November 2017.\nГлавнокомандующий в Грузии (1801—1803)Edit\nRetrieved from "https://ru.wikipedia.org/w/index.php?title=Кнорринг,_Карл_Фёдорович&oldid=99773556"


url: =Global Buanli Family: Tulaai Leitung Thuthang tuamtuam updates Dec 11, 2013\nTulaai Leitung Thuthang tuamtuam updates Dec 11, 2013\n· Kawlgam President U Thein Sein I thusiamnatawh kawlgam sung muntuamtuam thong 12 pan gamvaai tawh thongkia political prisoner 41 tuni 12/11/13 ni in kikhah khia hi.\n· December kha 18-20 sung Mualtung mi thautawi te leh kawlgam kumpi te KNU te huangsung ah thukikupna neihding geelsa himah leh thutuamtuam hang tawh kumthak sung ah kikhin hi ci in KNU makaaite in 12/11/13 ni in genkhia hi.\n· Time Magazine te in kumsim a ateelkhiat den uh The Person of the Year 2013 ading in Pope Francis 12/11/13 ni in teelkhia uhhi. Time Magazine te in hih bang in Person of the year ateel na uhah Pope 3 kihelta a , Pope Francis athumna ahihi. 1962 kum in John XXIII kiteela, 1994 kum in John Paul II kiteel hi.\nPosted by Thang Khawm Pauzomi at 12:37 PM